qundao/data-zh-poetry huggingface dataset:
再同然石偕令弟宇上殿材登汴故宫后山次宇上韵
作者：钱澄之
朝代：明
体裁：七言律诗

漫许追陪矍铄哉，重游倍使客心哀。数峰不毁台千尺，双阙犹存土一堆。辇道级高骑马上，禁城墙遢走羊来。谢家兄弟诗难和，吟向荒丘泪满杯。
再用风字酬敦四
作者：钱澄之
朝代：明
体裁：七言律诗

忆别江城恨未穷，他乡重听话辽东。虬须点得阴山雪，貂帽吹残大漠风。出塞弟兄多日纪，怀人诗句怕雷同。向来饮量称无敌，底事持斋不肯雄。
再过弘济方丈·其一
作者：钱澄之
朝代：明
体裁：七言绝句

磴道攀崖上几层，老夫三载两回登。可知云雾江天里，尚有南朝一个僧。
再过弘济方丈·其三
作者：钱澄之
朝代：明
体裁：七言绝句

丈室凭虚倚薜萝，巢居与此不争多。大师更拟寻高树，树顶安巢学鸟窠。
再过弘济方丈·其二
作者：钱澄之
朝代：明
体裁：七言绝句

我趋京口因风住，君向淮阴为雨留。天要两翁连夜话，故教风雨阻扁舟。
再过弘济方丈·其四
作者：钱澄之
朝代：明
体裁：七言绝句

旧游剩得张居士，二十年来卧白云。我不到山渠不出，非君消息岂相闻。
再过栟榈酬五灯上人
作者：钱澄之
朝代：明
体裁：五言律诗

野寺临溪岸，兹来两度游。沙深行没屐，渡僻坐呼舟。客了寻山愿，僧谈住院愁。小师有诗兴，坚订一宵留。
再过江阴赵翔九宅上有作
作者：钱澄之
朝代：明
体裁：七言律诗

十六年前客再来，寻君徙宅近城隈。酒尊惯为游人设，浴室仍因老友开。往昔唱酬谁复在，即今须鬓见犹猜。佳儿别后新添得，已会留宾代汝陪。
冒暑过放生池访竺庵大师即事作·其一
作者：钱澄之
朝代：明
体裁：五言律诗

精舍无多路，往还隔水遥。仆夫愁过浅，官马怯浮桥。野庙防兵住，空船小妇摇。放生溪近处，队队有鱼苗。
冒暑过放生池访竺庵大师即事作·其三
作者：钱澄之
朝代：明
体裁：五言律诗

年纪看相近，须髯总皓然。怪人犹信佛，觉尔懒谈禅。浴室先僧到，绳床任客眠。晚凉思遄返，对岸唤渔船。
冒暑过放生池访竺庵大师即事作·其二
作者：钱澄之
朝代：明
体裁：五言律诗

大树根堪坐，乘凉勉策筇。僧贫惟打饭，客到正鸣钟。上座开堂早，新阴覆院浓。当门山色古，言是铁狮峰。
冬夜不寐·其一
作者：钱澄之
朝代：明
体裁：五言律诗

酒醒夜才半，炉埋火渐微。严霜欺襆被，缺月瞰门扉。世界天寒静，人家岁暮稀。遥遥闻犬吠，多是纳粮归。
冬夜不寐·其二
作者：钱澄之
朝代：明
体裁：五言律诗

似是今宵冷，新泥草舍温。雁声疑带箭，虎迹直侵门。梦怪空林响，醒挑稚子言。邻鸡啼隐隐，尚隔几家村。
冬夜方子山幼安田伯素伯孙小武小咸陈大匡戴韩五左壮于峙匡集左武子斋论诗漫示
作者：钱澄之
朝代：明
体裁：五言律诗

敢矜风雅伯，难处老才知。诸子才皆大，吾乡调不卑。细求五字法，小搆一篇诗。近日词坛盛，居然作者谁。
冬夜集叶慕庐寓斋分得心字
作者：钱澄之
朝代：明
体裁：七言律诗

武昌城北昼常阴，泞巷频乘款段寻。即席分题名士习，随时小酌故人心。酒从近舍沽偏酽，诗到衰年逼始吟。莫怪老狂头白尽，看君取次鬓毛侵。
冬夜雨花台步月小饮
作者：钱澄之
朝代：明
体裁：七言律诗

早卧天寒梦不成，清辉起我踏霜行。酒因偶酌忽然醉，月为穷愁特地明。塔火荧随市气隐，城烟白与暮潮平。冰轮遍界无人见，独上峰头啸一声。
冬至前一日峡山途中作
作者：钱澄之
朝代：明
体裁：五言律诗

且勿忧天变，今晨有薄霜。客衰须苦冻，驴瘦耳尤长。山色凌冬紫，云情欲雪黄。明朝犹在路，那得养微阳。
冬至后一日孙喈公邀同李士雅吴炎牧左子厚戴导及集晚香堂偶述所闻时堂外梅花初放
作者：钱澄之
朝代：明
体裁：七言律诗

雪后山城冻不开，晚香堂上偶衔杯。忽惊皓月中天出，且喜微阳昨夜回。蜡烛可怜重吐穗，寒炉岂有再然灰。谈深饮罢巡檐笑，春信先传一朵梅。
冬至夜同介丘友苍陪虞山翁礼塔即事
作者：钱澄之
朝代：明
体裁：七言律诗

裴公礼塔日初长，佛号鱼声夜绕廊。月出殿东清梵合，霜侵台上戒衣香。多生缘共依三宝，未死心还待一阳。不是虞山真愿力，宵深争见白毫光。
冬至日寻左子兼同访重崖上人不值偶成
作者：钱澄之
朝代：明
体裁：七言律诗

北郭风严冻已坚，争言奇冷是今年。偶乘薄暮邀元放，思踏层冰访大颠。阳气暗生长至日，禅心须验苦寒天。寻君不见无他往，祇在南邻酒瓮边。
冬雷行
作者：钱澄之
朝代：明
体裁：古风

冬至日暮风雨横，泊舟遥见松陵城。夜半篷窗打雪雹，船底殷殷起雷声。披衣危坐不敢寐，侧耳恐是街鼓鸣。少焉腷膊天门裂，电光走索心瞻惊。握粟起占主大旱，兼之烨烨更主兵。解者言雷震百里，百里以外祸少轻。天下财赋在吴越，此地震动何时平。
冯研祥见赠箑书
作者：钱澄之
朝代：明
体裁：七言律诗

萧散江湖七十馀，欲谋归隐尚无庐。家藏万卷多零散，膝有诸儿尽别居。款识辨知秦汉物，临摹看遍晋唐书。先朝法纸新裁扇，为写河南帖赠予。
冰井行同李我贻作
作者：钱澄之
朝代：明
体裁：古风

苍梧江水澈底渌，两江合流中有毒。三月桃花瘴气浓，饮水者死沿江哭。郡城北郭有冰泉，买泉一石需百钱。李生邀我看泉去，井方一丈亭十椽。下见水深不盈尺，取泉试酌神爽然。髣髴坐我惠山下，又似扬子江心金山巅。山僧供茗白无色，酌罢冷如御风仙。呜呼，此泉去城不数里，如何甘饮江头水。城中居人不识泉，日饮江水偏不死。
出光福遇雨憩道傍兰若雨止上马驾山饭香岊庵晚登槎山小饮抵暮始回
作者：钱澄之
朝代：明
体裁：古风

侵晨云不开，相期共缓步。我老命篮舆，出街已微雨。道傍有精庐，游人早趋赴。林际相招呼，回车候雨住。小憩贾勇行，肯惜沾衣屡。遂上马驾山，茫茫一骋顾。大地遍芳菲，不见所来路。平如朝岚铺，皓若夜雪曙。老夫眼迷离，花海洵非誉。下山饭僧厨，谈诗催我去。槎山去非遥，片石聊可踞。漫漫白无边，不知目所寓。况复岩壑殊，高下同一素。畅哉呼酒饮，苦乏斟酌具。花下有人居，假借助我趣。把杯欲成吟，气夺不能句。舆人颇解事，促归日云暮。
出山陆鹤田舟中置酒泛湖而归
作者：钱澄之
朝代：明
体裁：七言律诗

寺下官桥湖水通，扁舟烟雨泛空濛。早陈蔬果供开士，特设肥鲜待老翁。到眼渐愁红叶尽，把杯偏让白头雄。诸君守戒期成佛，我自逍遥道不同。
出彰义门·其一
作者：钱澄之
朝代：明
体裁：七言绝句

春明门上涨天尘，亚相尘中送故人。揖罢登车犹伫立，近前珍重语频频。
出彰义门·其二
作者：钱澄之
朝代：明
体裁：七言绝句

衰年逐伴别燕台，岂有长亭酒一杯。门下受恩人一揖，翩翩二阮出城来。
出永城往归德道上
作者：钱澄之
朝代：明
体裁：七言律诗

县门西出指睢阳，草店烟村路未荒。过市里讹萧相邑，守祠僧奉太丘香。松楸远近坟当道，菜麦高低地有冈。处处危楼相望起，朦胧误认是帆墙。
出黄土隘
作者：钱澄之
朝代：明
体裁：古风

三年困闽峤，忧心一何癙。周原骋戎骑，穷岩森义旅。田芜畴以堙，村墟烟不举。路逢饥饿人，惊走如窜鼠。嵚㟢度闽隘，戈矛屡见阻。虽怀糇粮忧，寓目好禾黍。时有妇人汲，或闻农父语。且喜稻花扬，宁辞草根煮。溪声荡烦襟，微飙散馀暑。茅茨见夕阳，返顾慰徒侣。今宵解带眠，斗酒不负汝。
出黄土隘
作者：钱澄之
朝代：明

三年困闽峤，忧心一何癙！周原骋戎骑，穷岩森义旅。田芜畴以堙，村墟烟不举。路逢饥饿人，惊走如窜鼠。嵚？度闽隘，戈矛屡见阻。虽怀糇？忧，寓目好禾黍。时有妇人汲，或闻农父语。且喜稻花扬，宁辞草根煮！溪声荡烦襟，微飙散馀暑。茅茨见夕阳，返顾慰徒侣。今宵解带眠，斗酒不负汝！
击鼓示渔童
作者：钱澄之
朝代：明
体裁：古风

渔童，尔吹笙，我击鼓，波有长鲸穴有虎。齿牙如锯甘人脯，我独何为滞此土。皇天有日不肯出，雷声訇訇朝作雨。幽篁火灭猩猩啼，山鬼独脚跳且舞。蛾眉已化明珠枯，杜鹃血滴山头树，我纵捐躯将何补。尔不闻三闾骚绝沉潇湘，汉旄脱尽阴山旁。饥餐胡冰饮羊溺，胡妇生子何慨慷。我有一子奔炎荒，生死莫必长相望。明珰玉女好颜色，令我见之空断肠。雉朝飞，乌夜栖，床头尘落饥鼠啼。可怜失势人尽散，念尔随我东复西。渔童，笙勿停，鼓声续，我将倚子为骨肉。
刘同庵司寇自羊城回
作者：钱澄之
朝代：明
体裁：五言律诗

亚卿衔诏日，留后建牙时。国体宁毋失，军情且不疑。盈廷人坐论，有事尔奔驰。莫更陈辛苦，贤劳念者谁。
刘同庵司寇自羊城回
作者：钱澄之
朝代：明

亚卿衔诏日，留后建牙时。国体宁毋失，军情且不疑。盈廷人坐论，有事尔奔驰。莫更陈辛苦，贤劳念者谁！
刘同庵客生温玄博诸公同游七星岩作
作者：钱澄之
朝代：明
体裁：七言律诗

灵岩踏遍遍山空，洞府门深曲折通。稍比玉华明见日，却疑龙隐暗生风。梯盘霄汉空王殿，榜射金银斗母宫。犹有中丞遗像在，白头正法有何功。
刘同庵生日次诸公韵
作者：钱澄之
朝代：明
体裁：七言律诗

主恩新遍百蛮春，碧海青山祝老臣。万里一舟淹岁月，十年双眼暗风尘。波涛辛苦惊初出，鸥鹭浮沈本自亲。令弟生还逢岳降，称觞扶病也怡神。
刘客生詹尹直经筵讲官
作者：钱澄之
朝代：明
体裁：五言律诗

詹尹辞风宪，承恩备讲员。名因元老重，帝识布衣贤。向北声容正，同官宴赏偏。莫徒遵故事，政本是经筵。
刘客生詹尹直经筵讲官
作者：钱澄之
朝代：明

詹尹辞风宪，承恩备讲员。名因元老重，帝识布衣贤。向北声容正，同官宴赏偏。莫徒遵故事，政本是经筵！
刘泰斋初度同二鸿即席·其一
作者：钱澄之
朝代：明
体裁：七言律诗

鸭儿塘侧访柴荆，秋雨刚逢初度晴。坐上项毛看并白，灯前眼力讶偏明。心栖净业常寻寺，迹溷时流不入城。老友携樽期共醉，更劳添酒话平生。
刘泰斋初度同二鸿即席·其三
作者：钱澄之
朝代：明
体裁：七言律诗

雨过苔痕满院侵，幽栖馀有道人寻。入山窃附逃名志，傍郭还同远害心。酒后狂言容谑浪，门前缓步算登临。何缘卜宅相邻并，日日追随泽畔吟。
刘泰斋初度同二鸿即席·其二
作者：钱澄之
朝代：明
体裁：七言律诗

忆昨中江帜早攀，盘匜曾得奉周旋。论交忽漫过三纪，序齿刚称长十年。愧我无家重入俗，多君有道不逃禅。观空兼得长生诀，要妙何时附耳传。
刘泰斋初度同二鸿即席·其四
作者：钱澄之
朝代：明
体裁：七言律诗

先生高节古人俦，要数吾乡第一流。陶令菊荒三径晚，邵侯瓜熟满园秋。官家课税偏应重，胥吏侵凌莫漫愁。垂老翻添儿女累，几时才遂向平游。
刘远公索题扁舟图
作者：钱澄之
朝代：明
体裁：七言律诗

篷窗客静楚天孤，万里随风作钓徒。秋水茫茫两岸失，扁舟渺渺一丝无。貌癯似辟留侯谷，兴尽仍归孺子湖。从此全家移入画，不劳开卷更看图。
初夏·其一
作者：钱澄之
朝代：明
体裁：七言律诗

梧阴初大竹初成，天气寒多稳卜晴。野草花铺红毯阔，新秧风熨碧涛平。几双山地牛频叱，一片水田蛙乱鸣。底事流莺啼渐懒，漫无情绪两三声。
初夏·其二
作者：钱澄之
朝代：明
体裁：七言律诗

唤晴唤雨树头鸠，处处农忙为麦秋。山笋充盘和露折，野花入药夹藤收。学飞燕子空巢出，作队鱼苗戏溜游。讲罢南华无一事，旧诗亲写与人留。
初度岭与张太羹谈虔州事
作者：钱澄之
朝代：明
体裁：古风

虔州自是咽喉地，天下讴吟金与王。受困五月围不解，援师祇盼岭南强。我闻章、贡颇负固，坚壁清野还赢粮。疑兵缀之肘可掣，且出间道趋南昌。
初度岭，与张太羹谈虔州事
作者：钱澄之
朝代：明

虔州自是咽喉地，天下讴吟金与王。受困五月围不解，援师只盼岭南强。我闻章、贡颇负固，坚壁清野还赢粮。疑兵缀之肘可掣，且出间道趋南昌！
初度日·其一
作者：钱澄之
朝代：明
体裁：七言律诗

茗碗蔬盘初度辰，重谈往事听如新。山花好怪长为客，啼鸟何情久恋人。生趣遍尝馀老死，佛恩聊藉报君亲。去年今日湖东路，烟雨篷窗泪点频。
初度日·其二
作者：钱澄之
朝代：明
体裁：七言律诗

行年四十逐飘萍，此日归休梦已醒。短发近从僧舍白，小山犹自汉时青。三竿竹里三间屋，一炷香前一卷经。今岁田丰吾事济，神巫早赐雨声听。
初度日家左车邀同邵村然石陟公集寓中然石有诗二首并述往事辄和原韵·其一
作者：钱澄之
朝代：明
体裁：七言律诗

汗漫平生老未休，两逢初度在中州。江边虚锁陶潜宅，客里同吟王粲楼。才尽久无花入梦，兴豪其奈雪盈头。天涯兄弟相酬酢，三十年来此一游。
初度日家左车邀同邵村然石陟公集寓中然石有诗二首并述往事辄和原韵·其二
作者：钱澄之
朝代：明
体裁：七言律诗

梧江联舸系沧波，此日刘郎约并过。汉代衣冠朝士集，蛮乡倡和党人多。舟前户聚烟中蛋，海畔山浮雨后螺。忽睹旧诗疑梦里，不禁回首一高歌。
初度日承袁特邱金道隐枉诗见赠用韵奉答
作者：钱澄之
朝代：明
体裁：七言律诗

犬马衰辰病里过，双篇忽堕宠施多。未妨李白权供奉，敢比苏瞻占制科。顾我劣输佳句法，悲君生荷圣恩波。舟中得假堪酬唱，兴罢朝参冷玉珂。
初度日放生池礼佛承潘俨思吴汤日陈二如过存并呈一拙禅师·其一
作者：钱澄之
朝代：明
体裁：七言律诗

年年此日迥增悲，况是将衰久客时。母难自应投佛忏，朋来曾未与僧期。郡书莫就归难得，家累新添悔已迟。检点风光疑尽失，重开生面仗吾师。
初度日放生池礼佛承潘俨思吴汤日陈二如过存并呈一拙禅师·其二
作者：钱澄之
朝代：明
体裁：七言律诗

侵晨出郭礼祇林，避客偏承客屐寻。旅食相怜乡谊重，穷途共事友情深。桑弧已谬平生志，蔬水聊存此日心。最是馀年劳猛省，梵钟初动晚堂音。
初度日，承袁特丘、金道隐枉诗见赠，用韵奉答
作者：钱澄之
朝代：明

犬马衰辰病里过，双篇忽堕宠施多。未妨李白权供奉，敢比苏瞻佔制科！顾我劣输佳句法，悲君生荷圣恩波！舟中得假堪酬唱，兴罢朝参冷玉呵！
初春邀苍谷饮梅冈酒楼望见张兴公至招之共醉诗以纪之
作者：钱澄之
朝代：明
体裁：古风

长干正月春寒天，长干一路酒帘悬。我寻苍谷谋一醉，手中恰有千铜钱。梅冈之上酒家少，小楼面山半欹倒。有翁卖酒厨无肴，苍谷爱此酒醅好。卖酒老翁亦不俗，独在炉边扇茶熟。呼来共饮颜色欢，笑我千钱酒不足。何者拄杖老翁来，逍遥独步雨花台。醉中认得张长者，此翁虽老能衔杯。凭轩大叫乱招手，翁也笑指窗中酒。须臾曳杖上胡梯，酒翁自起添一斗。张翁衰鬓白如丝，言当剃尽身披缁。苦被儿曹不见听，殓我终以僧伽梨。我与苍谷皆大笑，须发有无何足道。闻翁学道圣人徒，那得酷信西方教。酒翁从旁摩我顶，笑我狂言不自省。多年老秃还谏人，譬如我醉劝君醒。傍人听说讶狂痴，独有张翁信不疑。两君髡头不事佛，此意难与酒翁知。
初秋同子存访西溪·其一
作者：钱澄之
朝代：明
体裁：五言律诗

探幽河路涸，曳艇问西溪。扉启山僮候，廊回小竖迷。芳渠流曲折，石磴步高低。且喜炎初解，林间手可携。
初秋同子存访西溪·其三
作者：钱澄之
朝代：明
体裁：五言律诗

匠心原拟画，寓目总堪诗。是树皆凌壑，无窗不面池。曲房听雪夜，虚阁对花时。遥忆梧垣客，閒宵有梦思。
初秋同子存访西溪·其二
作者：钱澄之
朝代：明
体裁：五言律诗

小桥随意过，忽已踰前冈。石拒行来让，轩开觅去藏。偃松千岁短，修竹万竿凉。坐觉商飙起，林阴满院香。
初秋同子存访西溪·其四
作者：钱澄之
朝代：明
体裁：五言律诗

久识园林好，今因老友过。秋声兼杂树，雨点碎新荷。势曲无妨小，峰奇转觉多。知君归兴切，不奈主恩何。
初至都门口号
作者：钱澄之
朝代：明
体裁：五言律诗

汗漫来燕市，何门刺可投。要能容放荡，还是旧交游。侧身争巷口，转面避风头。不用骑驴出，徒行得自由。
初见朝恭纪
作者：钱澄之
朝代：明
体裁：五言律诗

钟报御门早，朝趋受命初。府僚班苦后，天语听全疏。庭宣迎驾表，帕覆出关书。中使传烧却，君王度有馀。
初达行在
作者：钱澄之
朝代：明

万里南奔意，趑趄赴阙初。功臣营大内，边吏望乘舆。建武元先改，澶渊诏似虚。难馀饶涕泪，羞上贾生书！叩阍书勿信，奇策是虚闻。我遇出关将，还同霸上军。吴民真望雨，胡骑尚连云。莫倚溪山险，端居误圣君！
初达行在·其一
作者：钱澄之
朝代：明
体裁：五言律诗

万里南奔意，趑趄赴阙初。功臣营大内，边吏望乘舆。建武元先改，澶渊诏似虚。难馀饶涕泪，羞上贾生书。
初达行在·其一
作者：钱澄之
朝代：明

万里南奔意，趑趄赴阙初。功臣营大内，边吏望乘舆。建武元先改，澶渊诏似虚。难馀饶涕泪，羞上贾生书！
初达行在·其二
作者：钱澄之
朝代：明
体裁：五言律诗

叩阍书勿信，奇策是虚闻。我遇出关将，还同霸上军。吴民真望雨，胡骑尚连云。莫倚溪山险，端居误圣君。
初达行在·其二
作者：钱澄之
朝代：明

叩阍书勿信，奇策是虚闻。我遇出关将，还同霸上军。吴民真望雨，胡骑尚连云。莫倚溪山险，端居误圣君！
初返江村作·其一
作者：钱澄之
朝代：明
体裁：古风

往昔寇氛逼，猝与园林辞。流离避党祸，转徙天一涯。妻孥既死丧，惟有一子随。自当从此逝，入山求所师。何意飘飖风，吹我还茅茨。入门见废墟，堂搆无复遗。门边二老叟，双鬓交垂丝。云是我两昆，熟视乃不疑。傍屋设灵位，倚帷哭者谁。答言同胞兄，殁去已多时。拊几一长号，塌焉裂肝脾。
初返江村作·其三
作者：钱澄之
朝代：明
体裁：古风

到家已旬馀，不忍启我室。今晨一开扉，蟏蛸遍所历。故物无一存，起坐想遗迹。平生尺素书，颠倒犹在壁。念我结发人，去此为谁迫。如何舍闺房，委身沈大泽。流尘集虚床，雨痕浥敝席。伊人永不归，去去勿复觌。
初返江村作·其二
作者：钱澄之
朝代：明
体裁：古风

我乡旧淳朴，邻舍情颇关。自我出门久，终年望我还。兹晨候柴扉，知我远来艰。深感父老意，相见开欢颜。喜我犹未老，但说鬓毛斑。亦有子弟随，指之与我看。此辈昔在抱，今已突而弁。回忆十年事，如何不辛酸。
初返江村作·其五
作者：钱澄之
朝代：明
体裁：古风

自昔事行役，苦忆江村间。忆此老枫树，婆娑门前山。秋霜一夜零，叶叶为之丹。有时微雨霏，遥倚衡门看。田父树下来，牧童岭上还。但闻禾稼好，相见开笑颜。长恐死道路，永托梦寐间。今我既归与，此乐庶不悭。
初返江村作·其四
作者：钱澄之
朝代：明
体裁：古风

敝庐虽以燬，所欣松竹存。子侄导我行，依依入林园。上山拜先陇，疑非昔墓门。西向望游子，意出亡者昆。言之增我恨，泪下不可扪。东皋有蓬室，云栖兄嫂魂。兄嫂殁有年，且复多子孙。直为贫窭故，不获归丘原。我归复如此，拊膺夫何言。
别严志先
作者：钱澄之
朝代：明
体裁：七言律诗

负郭园庐一径微，每来小竖早开扉。半年江国游何远，三载闽溪客未归。寄迹芝山饶臭味，娱亲花圃正芳菲。陈髯最有通家好，别后休教屐齿稀。
别孙不害途中有怀
作者：钱澄之
朝代：明

出街别孙楚，驴背独成眠。客影瘦残照，人声喧渡船。鱼罾争闸口，牛路指墟烟。念尔柴关掩，初抄《秒水》篇。
别孙不害途中有怀
作者：钱澄之
朝代：明
体裁：五言律诗

出街别孙楚，驴背独成眠。客影瘦残照，人声喧渡船。鱼罾争闸口，牛路指墟烟。念尔柴关掩，初抄秋水篇。
别山草堂
作者：钱澄之
朝代：明

本朝相业数江陵，奕世重瞻司马兴。老向沙场浑是胆，閒栖丈室已如僧。秋风野旷三间屋，静夜篱疏一点灯。此地赖君留啸咏，肯容胡骑尚飞腾？侍郎别业敞江汀，剃草编篱带七星。醉倚巴童挥露布，时留楚客续骚经。灯前新鬓军中白，槛外诸峰雨后青。但设琴尊君自去，柴门松竹不须扃。
别山草堂·其一
作者：钱澄之
朝代：明
体裁：七言律诗

本朝相业数江陵，奕世重瞻司马兴。老向沙场浑是胆，閒栖丈室已如僧。秋风野旷三间屋，静夜篱疏一点灯。此地赖君留啸咏，肯容胡骑尚飞腾。
别山草堂·其一
作者：钱澄之
朝代：明

本朝相业数江陵，奕世重瞻司马兴。老向沙场浑是胆，閒栖丈室已如僧。秋风野旷三间屋，静夜篱疏一点灯。此地赖君留啸咏，肯容胡骑尚飞腾？
别山草堂·其二
作者：钱澄之
朝代：明

侍郎别业敞江汀，剃草编篱带七星。醉倚巴童挥露布，时留楚客续骚经。灯前新鬓军中白，槛外诸峰雨后青。但设琴尊君自去，柴门松竹不须扃。
别山草堂·其二
作者：钱澄之
朝代：明
体裁：七言律诗

侍郎别业敞江汀，薙草编篱带七星。醉倚巴童挥露布，时留楚客续骚经。灯前新鬓军中白，槛外诸峰雨后青。但设琴尊君自去，柴门松竹不须扃。
别慈云僧舍·其一
作者：钱澄之
朝代：明
体裁：五言律诗

我来方仲夏，忽已入秋初。不寐三更里，孤吟两月馀。庭空贪老树，扉启映清渠。到日怜多病，高楼任独居。
别慈云僧舍·其三
作者：钱澄之
朝代：明
体裁：五言律诗

平生耽笔墨，况是寓荒林。眼益青灯晕，头凭白雪侵。笛声调佛曲，梵唱感人心。久住真难去，馀年倘再寻。
别慈云僧舍·其二
作者：钱澄之
朝代：明
体裁：五言律诗

送客疲来往，寻常懒下楼。昼长粥鼓早，暑盛佛灯幽。得雨宽归思，惊秋动旅愁。老僧情恋恋，临去更扳留。
别新城诸友·其一
作者：钱澄之
朝代：明
体裁：古风

炎夏出山阿，憩兹秋已徂。停鞅税瓜圃，游目散榛墟。出门见废井，所居无完庐。充庖何烂熳，紫茄间青蔬。邻曲渐相习，朋好颇不疏。今晨凉风发，飘飖吹行裾。岂不恋故欢，将往求乘舆。我生在乱离，安得久怀居。努力勋与名，勿负中兴初。
别新城诸友·其二
作者：钱澄之
朝代：明
体裁：古风

严装去江邑，整驾赴庾岭。曰余事驰驱，南瞻帝星炳。桂水白云遥，苍梧暮烟冷。天王在蛮夷，臣敢惮修梗。豫章奉正朔，王化未全秉。所虑夷习存，宁忧胡马聘。六龙辔何迟，叩阍臣尝请。旦夕奉鸣銮，子其慰引领。
别曾也愚
作者：钱澄之
朝代：明
体裁：五言律诗

别君将念载，此别更凄然。老至悲双鬓，贫来见两颧。虚庭深夜月，荒寺苦寒天。去后皆堪念，新诗定几篇。
别朱隺门学宪
作者：钱澄之
朝代：明
体裁：七言律诗

冲炎远逐后车尘，白发惭充幕里宾。久已诸侯为剩客，幸随老友作閒人。风烟满目传闻恶，儿女关心梦见频。况听秋声归益切，沧江还有旧渔纶。
别羊城
作者：钱澄之
朝代：明
体裁：七言律诗

朝承书讯故人移，为报临轩试有期。去国已甘梅尉隐，好官重起木天思。星邀使节还霄汉，秋老菩提别祖师。荒寺九旬成底事，游装初刻难馀诗。
别羊城
作者：钱澄之
朝代：明

朝承书讯故人移，为报临轩试有期。去国已甘梅尉隐，好官重超木天思。星邀使节还霄汉，秋老菩提别祖师。荒寺九旬成底事？游装初刻难馀诗。
别魏叔采昆仲
作者：钱澄之
朝代：明
体裁：七言律诗

魏家兄弟并清姿，接坐常亲玉树枝。家政平章惟听长，庭阶倡和自相师。杯浓劝客常先醉，茗熟敲门若有期。别后梅花当槛放，新诗何处寄相思。
别魏青城观察
作者：钱澄之
朝代：明
体裁：七言律诗

平生傲世老难驯，自小论心尔最真。学道早知游宦倦，多情偏苦旧交贫。青山无计成安隐，白首重来累故人。此后馀生能几面，一回分手一伤神。
到云间哭葆馚中秘·其一
作者：钱澄之
朝代：明
体裁：五言律诗

别尔才经岁，门庭异昔时。去妻还入室，爱妾已辞帷。阁罢调歌管，筵虚斗小词。吹箫僮不见，应是择人随。
到云间哭葆馚中秘·其二
作者：钱澄之
朝代：明
体裁：五言律诗

佛法吾难信，君真乘愿来。前身曾见性，出世特多才。司寇门庭大，茸城风气开。亲恩才报毕，容易掉头回。
到凌云舍知吾乡孙鲁山前半月过此揽胜而去亦未登五老峰寄怀二首·其一
作者：钱澄之
朝代：明
体裁：七言律诗

玉川门外水如雷，才是先生揽胜回。苔藓曾经藜杖破，荆榛为过笋舆开。苍崖磨待新题句，红叶烧馀旧煖醅。莫笑问津人绝少，经旬又见老狂来。
到凌云舍知吾乡孙鲁山前半月过此揽胜而去亦未登五老峰寄怀二首·其二
作者：钱澄之
朝代：明
体裁：七言律诗

匡庐绝顶最难游，也向松坪几日留。客到每逢云物晦，我来又听雨声愁。空围僧舍连宵火，欠看鄱湖万顷秋。五老见人羞蹜甚，肯容大老上峰头。
到嘉兴曹秋岳云毛燕山在郡走晤并晤真州卞生
作者：钱澄之
朝代：明
体裁：七言律诗

南还何处访交亲，乍接曹摅说故人。须发看予疑僭长，橐装怪尔与同贫。梧江共事销磨尽，庾岭潜归死丧频。忽见真州门下客，伤心儿女痛如新。
到家
作者：钱澄之
朝代：明
体裁：七言律诗

辛苦天涯愿已违，江村重返旧柴扉。十年事付游仙梦，万里尘侵学佛衣。门巷改来松桂在，庭阶认去弟兄稀。相逢莫诉沧桑恨，犹胜令威化鹤归。
到寿昌寺燬因入杉关即事
作者：钱澄之
朝代：明
体裁：七言律诗

著破芒鞋礼道场，惊从劫后睹空王。出家已爽山僧约，蹈海应从估客装。老树再生兵过驿，乱藤牢护雨颓墙。滩头不省双峰贾，嗔怪游人附便航。
到延平暮雨投宿陈昌箕寓斋
作者：钱澄之
朝代：明
体裁：五言律诗

广文栖半岭，路滑苦相寻。我自推门入，君方绕砌吟。诗毋因客废，酒且与同斟。莫话七年别，徒伤迟暮心。
到枞阳
作者：钱澄之
朝代：明
体裁：五言律诗

望见枞阳近，风帆及早收。漫愁舟进口，且喜水回头。市井新开店，人家始下楼。江流虽勇退，势比昔年秋。
到梧州界闻乱道梗
作者：钱澄之
朝代：明
体裁：五言律诗

咫尺梧州路，孤臣去住愁。烽烟迷日暮，旗帜塞江流。扈从纷相失，乘舆何处求。惊闻鲁司马，无故自焚舟。
到梧州界，闻乱道梗
作者：钱澄之
朝代：明

咫尺梧州路，孤臣去住愁。烽烟迷日暮，旗帜塞江流。扈从纷相失，乘舆何处求？惊闻鲁司马，无故自焚舟！
到武塘访家仲驭庐居·其一
作者：钱澄之
朝代：明
体裁：七言律诗

曲巷槐阴刺史家，扁舟客到日初斜。朱门临水通青翰，素幕凝尘咏白华。小院才开三径草，高轩犹闭一春花。城头啼鸟声声近，疑听钟山署里鸦。
到武塘访家仲驭庐居·其二
作者：钱澄之
朝代：明
体裁：七言律诗

文酒招寻入署频，青衫依旧困风尘。茂陵官罢相如病，草阁书成扬子贫。司马门前宾客换，石头城外戍楼新。隔年胜事难回首，赢得当樽啸傲人。
到玉川门不得渡
作者：钱澄之
朝代：明
体裁：七言律诗

连朝云雾罩峰巅，又遣溪流锁玉川。攀涉岂宜频阻兴，溪山不信太无缘。应防词客诗篇少，欲试游人愿力坚。直听涨消重策杖，今宵侧耳恐难眠。
到端州得儿法祖志慰
作者：钱澄之
朝代：明

三年啼已罢，万里尔犹存。把袖天涯梦，伤弓闽海魂！语音乡国变，长大故人恩。欢剧嗟苏武，还家乏子孙！丧乱今逢汝，艰难望尔贤！毋烦谋鹤俸，便欲买渔船。避难须贫贱，佣生只卷篇。有儿扶几杖，恣意老江天！
到端州得儿法祖志慰·其一
作者：钱澄之
朝代：明
体裁：五言律诗

三年啼已罢，万里尔犹存。把袖天涯梦，伤弓闽海魂。语音乡国变，长大故人恩。欢剧嗟苏武，还家乏子孙。
到端州得儿法祖志慰·其一
作者：钱澄之
朝代：明

三年啼已罢，万里尔犹存。把袖天涯梦，伤弓闽海魂！语音乡国变，长大故人恩。欢剧嗟苏武，还家乏子孙！
到端州得儿法祖志慰·其二
作者：钱澄之
朝代：明
体裁：五言律诗

丧乱今逢汝，艰难望尔贤。毋烦谋鹤俸，便欲买渔船。避难须贫贱，佣生祇卷篇。有儿扶几杖，恣意老江天。
到端州得儿法祖志慰·其二
作者：钱澄之
朝代：明

丧乱今逢汝，艰难望尔贤！毋烦谋鹤俸，便欲买渔船。避难须贫贱，佣生只卷篇。有儿扶几杖，恣意老江天！
到邯郸卧疾旅舍书怀呈杨钦四明府
作者：钱澄之
朝代：明
体裁：七言律诗

邯郸古道涨黄埃，谁拟衰残卧疾来。挟瑟无情邀赵女，扶筇何计上丛台。军兴未觉居民扰，驿困惟资长吏才。为语幕中诸戚友，衙斋虚忆共衔杯。
前题又和然石二首·其一
作者：钱澄之
朝代：明
体裁：七言律诗

宋家城阙草蒙笼，閒上荒台独倚筇。艮岳有宫迷旧址，醮坛无路问遗踪。图书每记宣和岁，御笔惟存宝月峰。赵祚已随新法尽，漫将花石怨徽宗。
前题又和然石二首·其二
作者：钱澄之
朝代：明
体裁：七言律诗

桐封最数周藩盛，词藻风流忆宪王。道院碧因残殿瓦，锁闱红倚旧宫墙。河边气色笼关紫，楼上尘埃映日黄。料是掘馀无宝玉，居人每夜见辉光。
力疾入大田纪事
作者：钱澄之
朝代：明
体裁：古风

林卧尽三春，旷然耳目阻。父老城中来，谍知虏将举。兵烽穷四郊，此岂有宁宇。颇闻田阳邑，不满千馀户。僻在万山中，至今犹安堵。往依门下吏，避喧庶得所。我病奄十旬，闻言似欲愈。巾车渡驶溪，停鞅趣徒侣。窄磴不容辙，削壁疑经斧。槠楠石上阴，蟠根却寸土。窅窅子规唤，啾啾猿狖语。涧草吹异香，崖溜结灵乳。有人榛中出，帕首腰毒弩。前驱者居民，辄复颈项组。五里一置寨，守望本固圉。恃险转为暴，往来戒行旅。夕阳见遥峰，岞崿赤燄吐。明当从此度，未发意先沮。诘朝侵雾行，混茫一何睹。我马筋已缓，我仆力为努。黑沙莽崩剥，断石错臼杵。矿穴久虚无，地道尚枝拄。此祇劳害民，国用何所取。过岭忽周行，坏道新春补。戎马利驰驱，开凿谁能拒。民力岂不艰，见之心益腐。下山望城郭，落落如村坞。白昼语狐狸，过市嗔豺虎。县吏即土人，击断乡曲武。朝见巨室儿，亭榭灰一炬。此家岂金穴，城小乃见数。多金何罪辜，婴孩罹锋距。群凶饱杀人，我来殊莽卤。当门讧者谁，问之辄逢怒。仆夫思斗争，坚卧持不许。幸以门吏势，微躯未敢侮。转思沙县民，仓卒犹恋主。明晨定返辔，仍寻旧林薮。寄声谢父老，空此奔驰苦。
力疾访程浮槎洲居看菊·其一
作者：钱澄之
朝代：明
体裁：七言律诗

河上老翁住水涯，闭门閒植一庭花。自怜好事能扶病，为喜留人故在家。槛外浅深姿烂熳，篱边高下色交加。与君饮罢身全健，酩酊无辞归路赊。
力疾访程浮槎洲居看菊·其二
作者：钱澄之
朝代：明
体裁：七言律诗

蹒跚策杖看花来，万朵千枝次第开。乞种自矜垂老得，问名还忆阿侬栽。冬晴早葺深深屋，日暮频斟细细杯。也识主人珍惜甚，醉馀莫插满头回。
劳在兹见过索诗马其亲寿
作者：钱澄之
朝代：明
体裁：七言律诗

吴阊西出一溪斜，白板双扉处士家。合室生涯资笔墨，四时供给有烟霞。春晴灯灿千门月，雪霁梅铺万壑花。遥忆佳晨觞咏罢，白头扶醉杖凭拿。
北塔
作者：钱澄之
朝代：明
体裁：五言律诗

永安城北塔，孤峙锁溪流。峰势当窗乱，滩声倚槛收。桥梁兵火断，市井爨烟浮。一自鸣钟歇，何人住上头。
北炉桥信宿早发
作者：钱澄之
朝代：明
体裁：五言律诗

市闹无乾地，况逢雪后泥。集开添贾客，店启进轮蹄。曙色分残月，更筹信远鸡。圉人多土著，前路已先迷。
北行途中杂纪口号·其一
作者：钱澄之
朝代：明
体裁：五言律诗

见说黄河过，长途有定程。四更呼火起，十里听鸡鸣。树影遥村合，湖光夹路明。所经多废址，还指旧时名。
北行途中杂纪口号·其七
作者：钱澄之
朝代：明
体裁：五言律诗

日出月无色，风严冰不开。逢人惊项领，笑客浣尘埃。路确轮蹄苦，峰青山岳来。圉儿偏解事，遥辨是徂徕。
北行途中杂纪口号·其三
作者：钱澄之
朝代：明
体裁：五言律诗

阑街遮客住，叱驭尚争前。立马论常例，停灯数现钱。忍饥冲雾去，果腹见星眠。尽是戕生法，那堪更暮年。
北行途中杂纪口号·其九
作者：钱澄之
朝代：明
体裁：五言律诗

已觉出门晏，荒谯正点更。麦田思雪压，游子喜天晴。人面判霜割，马头看月明。残星犹在眼，早见德州城。
北行途中杂纪口号·其二
作者：钱澄之
朝代：明
体裁：五言律诗

下店无人色，方冬行路难。望南风亦暖，向北午先寒。马枥连墙卧，舆儓共坐餐。最愁尘蔽日，前去正漫漫。
北行途中杂纪口号·其五
作者：钱澄之
朝代：明
体裁：五言律诗

信是今年稔，诛茅满道旁。路平车碾破，冰滑蹇堤防。买饭欺南客，留人说上房。望中阳气滉，错认是湖光。
北行途中杂纪口号·其八
作者：钱澄之
朝代：明
体裁：五言律诗

望岳催驴过，遥怜老眼昏。悬崖通客路，绝顶见天门。千嶂侧看现，数峰回首尊。平生登览兴，行旅向谁论。
北行途中杂纪口号·其六
作者：钱澄之
朝代：明
体裁：五言律诗

客夥随帮走，驴行让马前。韝鹰横路掣，箭靫近人悬。口噤难呼伴，指僵自坠鞭。军装皆可畏，谁去辨愚贤。
北行途中杂纪口号·其十
作者：钱澄之
朝代：明
体裁：五言律诗

掌灯催客起，参井正当头。冰结须妨断，风酸涕不收。危楼争列雉，小院亦深沟。塔级层层见，遥知是景州。
北行途中杂纪口号·其十一
作者：钱澄之
朝代：明
体裁：五言律诗

一路人烟密，生涯是果园。乍惊泥盖屋，渐有树成村。卖饼三家市，悬钟五里墩。骡车冲突过，应已近都门。
北行途中杂纪口号·其四
作者：钱澄之
朝代：明
体裁：五言律诗

入冬天气短，又是日斜时。水浅车行熟，沙深马去迟。人情柔亦得，客计老方知。同路常忘答，多因暗咏诗。
北门行
作者：钱澄之
朝代：明
体裁：古风

北门人走沙县破，我仆散尽谁能那。胡马骤雨绕山来，荆棘扳翻手足瘅。夜到人家不敢留，望见城头火光大。道旁老父渴求浆，倚锄邀我入门坐。新酒在刍伏雌肥，苦谦脱粟聊充饿。自言入市识府主，慑伏强梁通邑荷。摇手语儿勿高声，新妇让床草草卧。明朝雨止鸡末鸣，我舁篮舆送君过。
北风行
作者：钱澄之
朝代：明
体裁：古风

玄冬十月北风久，白日惨澹青天吼。万里枯蓬蔽空飞，一川乱石平地走。江头老翁门不开，举家相对色如灰。已忧屋上茅尽卷，况乃堂前柱欲摧。当风出手手指直，门欹绳烂缚不得。门外往往拔大树，根断株倾委墙侧。群儿纷呶斧作薪，欲起禁之老无力。一村三日少人行，耳畔唯闻摧折声。独有南山松倔强，半死犹与风力争。
十月雪寒甚因念农者
作者：钱澄之
朝代：明
体裁：古风

十月风严老树折，漫天柳絮恣飘撇。屋瓦无声不觉飞，回飙掠户穿人衣。手中杯满旋欲罄，脚下炉寒灰已烬。争称有雪兆丰年，又言此是饥寒天。东家有工佣不得，瓶中那得米与钱。明春麦熟快一饱，眼前粒米家家少。
午日同陆汉标张寿民徐敬思及儿辈登藏书楼
作者：钱澄之
朝代：明
体裁：七言律诗

昆山太史藏书阁，令节相扶醉后登。搔首天空容啸傲，凭关风起欲飞腾。方池匝户清堪濯，宝塔当窗势可凌。笑我老为东海客，也教身在最高层。
午睡三首·其一
作者：钱澄之
朝代：明
体裁：五言绝句

北窗随意卧，竟日少人来。自把双扉阖，春风吹又开。
午睡三首·其三
作者：钱澄之
朝代：明
体裁：五言绝句

贫居真乐处，未许俗人知。过午煎茶熟，刚逢睡足时。
午睡三首·其二
作者：钱澄之
朝代：明
体裁：五言绝句

床上书忘卷，松风次第掀。梦中听乍醒，似有客来翻。
半塘僧六十初度
作者：钱澄之
朝代：明
体裁：七言律诗

半塘官路寺偏幽，寓客争贤老比丘。住院祇同吴市隐，生年惟记汉时秋。床连溪碧清无梦，坐对山青白满头。初度漫嗟花甲过，芒鞋还拟十洲游。
半塘寺晤澹归禅师率作
作者：钱澄之
朝代：明
体裁：五言律诗

昔别是何岁，居然老古锥。机锋移说法，戏谑且成诗。衲自施来破，斋随请不辞。同时馀尔我，话旧几人知。
半溪老僧索赠
作者：钱澄之
朝代：明
体裁：七言律诗

一林松竹半溪环，二十年来住此山。为接宰官扶杖出，更催徒众荷锄还。源流自说承金粟，瓢笠曾经出玉关。却怪名根终未了，要传履历到人间。
华严阁上
作者：钱澄之
朝代：明
体裁：七言律诗

高阁湖光四面通，侯家别业梵王宫。千年物换归新主，一局棋收忆上公。倡女曲中名不改，功臣坊里宅全空。山僧未审兴亡事，惟见秋光岁岁同。
南京六君咏
作者：钱澄之
朝代：明

「不走」黄端伯，居然揖左贤。忘生缘学佛，骂敌反称颠。岂有头皮硬，还期心血溅！帐前新辫发，可悔罪通天！回首钟山树，伤心计部书。寝园闻渐废，宫殿早为墟。即拟收京捷，还怜死国疏。忠襄墓前柏，荣悴定何如！颇闻张吏部，不减邓攸贫。海内存清节，朝端累党人。死生翻易决，同异底难泯！雪涕鄘城令，千言状正新。铮铮杨御史，阉党共推君。「要典」三朝据，同流一死分。漫嗟遮锦被，转恨杂鸡群！可信髯司马，投降最早闻。传道城南乞，蓬头发正多。羞他中国变，屡被市人呵。入夜语还泣，沿街骂且歌。沟渠绝粒死，此志是如何？痛哭桥边卒，临河羡独清。世徼明主饩，肯荷敌人兵！中国谁称帝，元勋竟献城！可知徐久爵，尽室向燕行！
南京六君咏·其一
作者：钱澄之
朝代：明
体裁：五言律诗

「不走」黄端伯，居然揖左贤。忘生缘学佛，骂敌反称颠。岂有头皮硬，还期心血溅。帐前新辫发，可悔罪通天。
南京六君咏·其一
作者：钱澄之
朝代：明

「不走」黄端伯，居然揖左贤。忘生缘学佛，骂敌反称颠。岂有头皮硬，还期心血溅！帐前新辫发，可悔罪通天！
南京六君咏·其三
作者：钱澄之
朝代：明
体裁：五言律诗

颇闻张吏部，不减邓攸贫。海内存清节，朝端累党人。死生翻易决，同异底难泯。雪涕鄘城令，千言状正新。
南京六君咏·其三
作者：钱澄之
朝代：明

颇闻张吏部，不减邓攸贫。海内存清节，朝端累党人。死生翻易决，同异底难泯！雪涕鄘城令，千言状正新。
南京六君咏·其二
作者：钱澄之
朝代：明
体裁：五言律诗

回首钟山树，伤心计部书。寝园闻渐废，宫殿早为墟。即拟收京捷，还怜死国疏。忠襄墓前柏，荣悴定何如。
南京六君咏·其二
作者：钱澄之
朝代：明

回首钟山树，伤心计部书。寝园闻渐废，宫殿早为墟。即拟收京捷，还怜死国疏。忠襄墓前柏，荣悴定何如！
南京六君咏·其五
作者：钱澄之
朝代：明
体裁：五言律诗

传道城南乞，蓬头发正多。羞他中国变，屡被市人呵。入夜语还泣，沿街骂且歌。沟渠绝粒死，此志是如何。
南京六君咏·其五
作者：钱澄之
朝代：明

传道城南乞，蓬头发正多。羞他中国变，屡被市人呵。入夜语还泣，沿街骂且歌。沟渠绝粒死，此志是如何？
南京六君咏·其六
作者：钱澄之
朝代：明
体裁：五言律诗

痛哭桥边卒，临河羡独清。世徼明主忾，肯荷敌人兵。中国谁称帝，元勋竟献城。可知徐久爵，尽室向燕行。
南京六君咏·其六
作者：钱澄之
朝代：明

痛哭桥边卒，临河羡独清。世徼明主饩，肯荷敌人兵！中国谁称帝，元勋竟献城！可知徐久爵，尽室向燕行！
南京六君咏·其四
作者：钱澄之
朝代：明
体裁：五言律诗

铮铮杨御史，阉党共推君。「要典」三朝据，同流一死分。漫嗟遮锦被，转恨杂鸡群。可信髯司马，投降最早闻。
南京六君咏·其四
作者：钱澄之
朝代：明

铮铮杨御史，阉党共推君。「要典」三朝据，同流一死分。漫嗟遮锦被，转恨杂鸡群！可信髯司马，投降最早闻。
南华
作者：钱澄之
朝代：明
体裁：五言律诗

南华吾熟读，世故老蒙庄。怖死情偏切，谋生心亦忙。言因无用大，身为好名藏。攘臂支离里，何人窥短长。
南园杂咏同仲驭作·其一
作者：钱澄之
朝代：明
体裁：五言律诗

城南閒眺咏，云是谢公斋。有径皆穿竹，无门不用柴。邻翁来博塞，狎客善诙谐。昨夜寒塘涨，溪声直上阶。
南园杂咏同仲驭作·其七
作者：钱澄之
朝代：明
体裁：五言律诗

倚杖寒塘上，暗芳何处迷。无心衣挂石，随意草成蹊。鱼动寻荷戏，莺流选树啼。高楼虚四壁，留待野人题。
南园杂咏同仲驭作·其三
作者：钱澄之
朝代：明
体裁：五言律诗

短垣花隔处，犬吠有丹丘。石断溪边路，窗开竹里楼。城乌喧夕照，村火入溪流。一夜梧桐大，清阴已报秋。
南园杂咏同仲驭作·其九
作者：钱澄之
朝代：明
体裁：五言律诗

郭外秋风早，高斋槛可凭。树藏前代塔，篱辨隔溪灯。剩地都移竹，空房好住僧。墙隅数点石，别后不须增。
南园杂咏同仲驭作·其二
作者：钱澄之
朝代：明
体裁：五言律诗

墙阴初入夏，满院碧萧萧。乱石支枯涧，空藤占短桥。荷香朝著雨，苔没夜生潮。对岸开轩坐，疏帘一水遥。
南园杂咏同仲驭作·其五
作者：钱澄之
朝代：明
体裁：五言律诗

连朝新雨足，溪漫屐难行。细草娇閒幔，时花绣野城。学飞雏燕出，逐浪小鱼生。起视东篱外，畬田人已耕。
南园杂咏同仲驭作·其八
作者：钱澄之
朝代：明
体裁：五言律诗

屈曲为山小，岩扉次第开。晚烟随市断，新月过城来。叶听经秋落，禾看入夏栽。前轩早位置，屈指共登台。
南园杂咏同仲驭作·其六
作者：钱澄之
朝代：明
体裁：五言律诗

轩户多依水，风来送晚凉。经时三径合，乍到一园香。曲槛缘山足，閒房覆石床。窗前岩太古，疑有异书藏。
南园杂咏同仲驭作·其十
作者：钱澄之
朝代：明
体裁：五言律诗

小阁经时下，床头万卷尊。官为閒刺史，客是旧王孙。病起僮知药，人来鹤护门。南村堪卜宅，期我伴朝昏。
南园杂咏同仲驭作·其四
作者：钱澄之
朝代：明
体裁：五言律诗

叠岫当窗出，峰峰定几重。叶声三径乱，竹色四邻供。负郭鸣村杵，遥山起暮钟。朝来门未启，时有白云封。
南塔寺
作者：钱澄之
朝代：明
体裁：五言律诗

临皋南郭寺，古殿入颓垣。白昼僧徒少，黄金佛相尊。树根欺窣堵，帆影过山门。隔院鸣钟板，威仪恐尚存。
南宫胡次澹明府述其守城擒贼事
作者：钱澄之
朝代：明
体裁：七言律诗

南宫近号冲繁地，北道争传大令名。市扰所需惟吏治，时危难得是民情。谈兵岂有兵为用，靖乱先于乱未萌。草窃震邻忧不细，折冲谁信出儒生。
南康道院
作者：钱澄之
朝代：明
体裁：五言律诗

小院荒凉甚，游观一郡推。吏时稽客至，官或送人来。雅咏伧童怪，深杯道士陪。竹房新窨酒，待我下山开。
南昌舟中和紫屏作
作者：钱澄之
朝代：明
体裁：七言律诗

南州赋困已多年，满地征徭剧可怜。羽檄屡催输粤饷，弹文不恕过淮船。民怀宽政完逋税，吏凛清风减例钱。最是关情师友切，听来含笑向江天。
南昌遇何紫屏·其一
作者：钱澄之
朝代：明
体裁：七言律诗

执手章门此会奇，衔杯絮语不胜悲。览诗早信为皋羽，投刺应知讶子皮。异代功名何处论，半生出处几人知。点头尚有苍头信，犹记当年啸傲时。
南昌遇何紫屏·其二
作者：钱澄之
朝代：明
体裁：七言律诗

新诗五韵见交情，几度高吟和不成。惟恐伤时还阁笔，即教怀古亦吞声。樽前得句蛮姬诵，醉里题碑贾客惊。回首旧游零落尽，天涯赢得两狂生。
南海有女择配求完发者得宣城汤生归焉嘉其志为赋是诗
作者：钱澄之
朝代：明
体裁：七言律诗

南海佳人择配殊，羞他被发遍通都。岂贪姿首求髦士，欲向衣冠觅丈夫。青鬓得君偕宿昔，白头相伴足欢娱。二毛自愧郎官老，尚有闺中好义无。
南海竹枝词·其一
作者：钱澄之
朝代：明
体裁：词

南海秋来雁不飞，霜花雪片见全稀。游人未向雷州去，腊月家家著葛衣。
南海竹枝词·其七
作者：钱澄之
朝代：明
体裁：词

当街儿女散香花，钱米堆盘卧小蛇。云是梧州三界庙，为催还愿到人家。
南海竹枝词·其三
作者：钱澄之
朝代：明
体裁：词

插天高屋怕窗光，铁栗为楹牡蛎墙。客到有茶通不啜，一盘蒌叶裹槟榔。
南海竹枝词·其二
作者：钱澄之
朝代：明
体裁：词

江边矮屋荔枝遮，疍户鱼蛮住几家。二月枝头红似火，隔墙初放木棉花。
南海竹枝词·其五
作者：钱澄之
朝代：明
体裁：词

城中高髻学吴妆，浅发齐眉赚阮郎。惯把秦筝弹数弄，罗巾验取袖儿香。
南海竹枝词·其八
作者：钱澄之
朝代：明
体裁：词

䑩舶携家寓海珠，花裙毡笠色偏殊。元来番鬼经时染，黑白分明辨主奴。
南海竹枝词·其六
作者：钱澄之
朝代：明
体裁：词

平康不用访名姝，老去秦宫爱未渝。频过城西听说法，绿榷新剃两僧雏。
南海竹枝词·其四
作者：钱澄之
朝代：明
体裁：词

乍晴乍雨屐声多，深院搴帘唤阿婆。赤脚鸦头寻买主，蛮腔会唱摸鱼歌。
南还途中杂咏·其一
作者：钱澄之
朝代：明
体裁：七言律诗

才入新秋别洛城，闻鸡起趁早凉行。芰荷香里江村梦，麻菽叶边山雨声。伴有北人先胆壮，骑须快马始身轻。殷勤健吏相扶侍，一路安閒老友情。
南还途中杂咏·其二
作者：钱澄之
朝代：明
体裁：七言律诗

南风拂面雨来初，半日常行百里馀。路稳恰逢兵甫过，尘清顿觉暑都除。轺车大抵通秦晋，风物遥怜接凤庐。但听乡音频借问，隔江烽信近何如。
南陔壁上有范车管榻谢发郑心八字各系一诗以咏其志·其三
作者：钱澄之
朝代：明
体裁：古风

子陵汉遗民，羊裘去何速。皋羽非比伦，还向钓台哭。晞发空有心，遗集共谁读。
南陔壁上有范车管榻谢发郑心八字各系一诗以咏其志·其二
作者：钱澄之
朝代：明
体裁：古风

南陔有斗室，列坐盈高贤。子鱼亦不荐，徵车亦不前。何事皂帽翁，著膝榻为穿。
南陔壁上有范车管榻谢发郑心八字各系一诗以咏其志·其四
作者：钱澄之
朝代：明
体裁：古风

志士心已灰，鄙夫心竟死。如何井中函，以心名其史。学道求无心，问君何者是。
卜居西街·其一
作者：钱澄之
朝代：明
体裁：七言律诗

西街市冷似村墟，为听儿曹此卜居。流水一湾沿小径，过桥几步即吾庐。瓶因酒尽留储粟，圃待花稀改种蔬。预想炎天门昼闭，北窗卧起读丹书。
卜居西街·其二
作者：钱澄之
朝代：明
体裁：七言律诗

板屋荆扉半欲残，梧阴入夏覆窗寒。亲除碍瓦藤千尺，独护穿阶竹数竿。好客来多频缺坐，新蔬炊熟苦无盘。朝饥赖得邻僧米，欲乞朱门一饭难。
卜居西街酬搢公次德省斋见过
作者：钱澄之
朝代：明
体裁：古风

西街老屋买来破，移居此地无人过。终日缄关不出门，市井小儿欺我懦。今日老友城中来，置酒临阶就花坐。司徒雅量吾不如，二难不饮兴有馀。留君久坐无他意，要使门停长者车。
卧病长干酬何敬舆太史·其一
作者：钱澄之
朝代：明
体裁：七言律诗

头白飘零祇自伤，故人宦后也凄凉。交情历尽难忘旧，色界空来独悼亡。圆籍可怜前代赐，衲衣争冒老僧装。原来学士休官早，还是狂奴昔日狂。
卧病长干酬何敬舆太史·其二
作者：钱澄之
朝代：明
体裁：七言律诗

老去耽吟句懒工，饥寒岂尽为诗穷。谈经决定人难听，托钵长防路未通。门掩旧京秋色里，药香破寺雨声中。与君共有伤心事，贫病伤心更不同。
卧雪怀瑶星江上
作者：钱澄之
朝代：明
体裁：七言律诗

高窗乍晓雪漫漫，怪得绳床彻夜寒。衲履且图伸脚卧，帘开未敢出头看。千株老树迎风白，六出奇花夹雨残。独念主人江上去，泊船何处钓鱼滩。
即事戏成
作者：钱澄之
朝代：明
体裁：七言律诗

蜡烛花秾兽炭红，衔杯无计觅妖童。歌声夜尽秦雕哑，酒户人输晋楚雄。帘外寒威频问雪，席间勇气欲当风。陈尊正饮客休去，愁煞三更独醒翁。
即所见
作者：钱澄之
朝代：明
体裁：七言律诗

村烟比屋土人稀，处处寻花客醉归。柳碧倚红增态色，菜黄铺锦衬芳菲。危时倍直求何急，富室争图计已非。面面湖光当户入，更无曲折隐柴扉。
即景·其一
作者：钱澄之
朝代：明
体裁：五言律诗

出院斋时晚，钟声下夕阳。牧归荷作盖，渔缆竹为樯。洗菜寻溪见，加衣出定凉。同流吾已久，何意听沧浪。
即景·其二
作者：钱澄之
朝代：明
体裁：五言律诗

良苗矜暮色，一望绿云平。处处闻农唱，田田放水声。叶齐沾雨足，花细受风轻。豫审丰年乐，江皋忆昔耕。
县门行
作者：钱澄之
朝代：明
体裁：古风

县门朝开官不出，昨夜大盗进官屋。健儿被伤公子死，衙外知更衙里哭。枞阳临水万馀家，公然船过弹琵琶。县上差兵亲认得，鸣锣捉贼通街哗。家家揭竿阑江口，船到江口谁能守。弓箭在手刀在腰，一夫上岸千夫走。差兵昼夜尾船行，获之乃是旗下兵。可怜冤煞城中人，严刑至死无一声。旗下兵来不敢锁，当堂揖官对官坐。官免杀伤已有恩，明日同官赴辕门。移文调取军前用，临去传言谢官送。
又一首望小昆山哭夏考功瑗公口号
作者：钱澄之
朝代：明
体裁：七言律诗

泖湖碧映小昆山，牛屋三家住此间。乱日占烽频造榻，深宵炳烛自开关。同时报国心偏苦，决志沈渊意转閒。此事让君成独往，可堪令子更追攀。
又和张石谹韵一首
作者：钱澄之
朝代：明
体裁：七言律诗

此去仙关隔几重，瓣香应透白云封。醉吟祇是人间酒，来往宁须海上峰。作客易悲偏在楚，为儒多难莫如侬。乞君枕作邯郸梦，睡熟城头漫打钟。
又和李生韵一首
作者：钱澄之
朝代：明
体裁：七言律诗

闽海生还卧故林，半生憔悴到如今。云山不断南游梦，霜雪难明北去心。一路车尘谁是伴，经旬驴背独成吟。同游赖有漳南客，赠我诗篇感慨深。
又哭方子留·其一
作者：钱澄之
朝代：明
体裁：七言律诗

已矣方生恨莫伸，伤心不独为交亲。自怜万死留残喘，底事终年哭故人。供佛有庐工未竟，课奴为圃菜方新。帷前乳母哀哀诉，吊尔偏逢初度辰。
又哭方子留·其二
作者：钱澄之
朝代：明
体裁：七言律诗

去岁白门亡蒋诩，今年东海失方干。故乡渐觉同人少，吾道惟宜野死安。尘世本愁天梦梦，泉台更恐夜漫漫。遗编一半垂危录，笔墨淆讹不忍看。
又示闇公
作者：钱澄之
朝代：明
体裁：五言律诗

吾怜徐孺子，亦是英雄人。爱子殡江寺，故妻还海滨。都无儿女泪，独有友朋亲。愧我与同难，终年涕泗新。
又示闇公
作者：钱澄之
朝代：明

吾怜徐孺子，亦是英雄人。爱子殡江寺，故妻还海滨。都无儿女泪，独有友朋亲。愧我与同难，终年涕泗新！
又青园夜坐示方奕于
作者：钱澄之
朝代：明
体裁：古风

束发与子交，子长以十龄。惟子耽沉静，读书户昼扃。我饮每大醉，彻夜见子醒。更好不羁谈，子亦倾耳听。避乱白门北，门对钟山青。竹树罗閒户，方池映虚厅。既开仲蔚径，亦搆子云亭。溪窗坐相望，孤灯宵荧荧。弱鲂掷波响，微风撼疏棂。起视河汉间，耿耿双明星。中原方震动，狐鼠盈朝廷。天生我辈才，安事终沉冥。胡为方壮盛，终岁守一经。努力策奇勋，上勒燕然铭。
又题壁上一首
作者：钱澄之
朝代：明
体裁：七言律诗

早岁皈心似夙因，晚年偏是见僧嗔。俗儒讲学争疑伪，开士谈空岂尽真。功德原嗤有为法，檀那祇劝在家人。舍身利物终无几，多少交亲望此身。
友人别去延津是夕大雷雨不寐有怀
作者：钱澄之
朝代：明
体裁：五言律诗

倚户送君别，山头望不开。日斜将兆雨，夜半果闻雷。势挟蛟龙出，声兼江海来。只在前村歇，孤灯梦几回。
友人述矾渡事赠俞缶庵
作者：钱澄之
朝代：明
体裁：七言律诗

锒铛声急渡江来，火点双扉彻夜开。门下健儿闻难散，壶中高士许身陪。酒杯判饮终难醉，药裹交还未肯回。此谊于今称绝少，当时谁不自疑猜。
发大梁留别友人
作者：钱澄之
朝代：明
体裁：七言律诗

游人久卧大梁城，晨夕过存老友情。榻畔逢迎忘礼法，尊前倾倒见平生。他乡最苦逢秋别，晚节还嗟抱病行。已约明春江口过，射蛟台下问柴荆。
发宁都入粤道上纪事
作者：钱澄之
朝代：明
体裁：古风

朝出宁阳郭，郁纡陟山阿。草深无人踪，踟蹰不敢过。四峰森列寨，见客遥鸣螺。此本为守望，立心毋乃颇。趋蹶甫能踰，前登山嵯峨。俯视见城郭，戈戟㸌相摩。隐映崖际草，扳援石上萝。晓到雩都县，夕渡紫参河。兵氛村逾远，地气冬渐和。岭下牛羊放，岭上樵牧歌。茅茨亦泄烟，场圃或收禾。夜投田家宿，烹葵杂紫茄。时物岂不美，所苦食无鹾。行行尽虔地，粤师来非讹。义兵假借起，山谷纷荷戈。道逢远行客，瞋目横见诃。信丰小城邑，得之未为多。努力下章门，时会毋蹉跎。
古坟
作者：钱澄之
朝代：明
体裁：五言律诗

华砖何代墓，置造昔人劳。冢塌牛羊路，碑磨樵子刀。近冬无鬼哭，入夜有狐嗥。祇见新坟起，前山马鬣高。
古殿歌赠武康令朱白石
作者：钱澄之
朝代：明
体裁：古风

武康城东古殿荒，垣颓宇塌存空廊。殿后神女剥花粟，殿下鬼马脱游缰。老巫有屋门无扉，入门鼠窜蝙蝠飞。客子夜深不敢卧，此地多盗岁且饥。老巫摇手劝稳睡，客言往事今已非。在昔盗芋白昼出，我徒但坐不解衣。自有官来阖境肃，虽遭凶岁此辈稀。三年庙前多虎迹，天阴雨黑出难归。祇今乳羊桑下放，夜半不闻妃呼豨。古来乱国用重典，区区恶物何足剪。君不见殿西新辟祠堂基，为官早竖羊公碑。
古诗
作者：钱澄之
朝代：明

淮南华橘柚，朱实涵芬香。得因君子力，委身玉阶旁。美人出璇户，攀条摘朝霜。珍盘覆锦绣，置我黄金床。娇爱不见御，岁宴空自芳。日闻椒榝充，如何不心伤！苍苍长安陌，郁郁罗青槐。曜灵生东隅，明堂旦正开。钟鼓天子坐，冠盖公卿来。子侯何少年，次第相追陪！红颜映紫绶，金貂立玉阶。朝罢骑马还，道旁尽称佳。日落平阳里，王侯相经过。车马如云屯，葆盖似星罗。门前列钟鼓，堂上陈笙歌。华灯灿绮席，珠帘出青娥。流离曾几时，娱乐何其多！朝困沙中鳞，夕兴江上波。得志须尽欢，安能长轗轲？端坐不得志，出门横朱轮。辉光盈道路，车上意气新。孙弘起牧豕，买臣方负薪。一言当天子，遂据要路津。叱吒奔风雷，顾盼生阳春。如何贾谊才，终老长沙滨。丈夫有时命，岂必终苦辛！步出城东门，遥望江南道。江南何所思？佳人委秋草。灵衣张空房，流尘积輀旐。穗帐明月来，岂若平生好！葱葱玉树枝，凋摧亦已早。朝为艳阳花，夕暮成枯槁。人生少得意，得意难竟保。弃置勿复思，忧伤徒自老！
古诗·其一
作者：钱澄之
朝代：明

淮南华橘柚，朱实涵芬香。得因君子力，委身玉阶旁。美人出璇户，攀条摘朝霜。珍盘覆锦绣，置我黄金床。娇爱不见御，岁宴空自芳。日闻椒榝充，如何不心伤！
古诗·其一
作者：钱澄之
朝代：明
体裁：古风

淮南华橘柚，朱实涵芬香。得因君子力，委身玉阶旁。美人出璇户，攀条摘朝霜。珍盘覆锦绣，置我黄金床。娇爱不见御，岁晏空自芳。日闻椒榝充，如何不心伤。
古诗·其三
作者：钱澄之
朝代：明
体裁：古风

日落平阳里，王侯相经过。车马如云屯，葆盖似星罗。门前列钟鼓，堂上陈笙歌。华灯灿绮席，珠帘出青娥。流离曾几时，娱乐何其多。朝困沙中鳞，夕兴江上波。得志须尽欢，安能长轗轲。
古诗·其三
作者：钱澄之
朝代：明

日落平阳里，王侯相经过。车马如云屯，葆盖似星罗。门前列钟鼓，堂上陈笙歌。华灯灿绮席，珠帘出青娥。流离曾几时，娱乐何其多！朝困沙中鳞，夕兴江上波。得志须尽欢，安能长轗轲？
古诗·其二
作者：钱澄之
朝代：明
体裁：古风

苍苍长安陌，郁郁罗青槐。曜灵生东隅，明堂旦正开。钟鼓天子坐，冠盖公卿来。子侯何少年，次第相追陪。红颜映紫绶，金貂立玉阶。朝罢骑马还，道旁尽称佳。
古诗·其二
作者：钱澄之
朝代：明

苍苍长安陌，郁郁罗青槐。曜灵生东隅，明堂旦正开。钟鼓天子坐，冠盖公卿来。子侯何少年，次第相追陪！红颜映紫绶，金貂立玉阶。朝罢骑马还，道旁尽称佳。
古诗·其五
作者：钱澄之
朝代：明
体裁：古风

步出城东门，遥望江南道。江南何所思，佳人委秋草。灵衣张空房，流尘积輀旐。繐帐明月来，岂若平生好。葱葱玉树枝，凋摧亦已早。朝为艳阳花，夕暮成枯槁。人生少得意，得意难竟保。弃置勿复思，忧伤徒自老。
古诗·其五
作者：钱澄之
朝代：明

步出城东门，遥望江南道。江南何所思？佳人委秋草。灵衣张空房，流尘积輀旐。穗帐明月来，岂若平生好！葱葱玉树枝，凋摧亦已早。朝为艳阳花，夕暮成枯槁。人生少得意，得意难竟保。弃置勿复思，忧伤徒自老！
古诗·其四
作者：钱澄之
朝代：明

端坐不得志，出门横朱轮。辉光盈道路，车上意气新。孙弘起牧豕，买臣方负薪。一言当天子，遂据要路津。叱吒奔风雷，顾盼生阳春。如何贾谊才，终老长沙滨。丈夫有时命，岂必终苦辛！
古诗·其四
作者：钱澄之
朝代：明
体裁：古风

端坐不得志，出门横朱轮。辉光盈道路，车上意气新。孙弘起牧豕，买臣方负薪。一言当天子，遂据要路津。叱咤奔风雷，顾盼生阳春。如何贾谊才，终老长沙滨。丈夫有时命，岂必终苦辛。
古雪斋行为方奕于赋
作者：钱澄之
朝代：明
体裁：古风

我闻西有天半峨眉峰，㟏岈凛冽天常冬。上有千年之积雪，高在峨眉第几重。我友方子梦寐好，梦登峰顶天皓皓。有以古雪持赠之，我友虚怀受而抱。是时读书斋初成，仿佛此梦为斋名。遂觉满堂气萧飒，坐久使我心魂清。嗟嗟举世人情火炎热，谁复梦见深山雪。深山雪积近千年，想见斯人心冰铁。斯人不乐住秦淮，结茅避地门以柴。我学飞白秋当就，为子大书古雪斋。
叶声
作者：钱澄之
朝代：明

坠响空阶静，辞柯一叶乾。无风吹地走，不雨打帘寒。已觉扫堪惜，还怜踏欲残。掩门深坐听，山路正漫漫。
叹老·其一
作者：钱澄之
朝代：明
体裁：五言绝句

岂意吾真老，近来始自疑。怪他年少辈，行乐不教知。
叹老·其二
作者：钱澄之
朝代：明
体裁：五言绝句

祇是三年内，人惊老态多。中心虽不服，其奈白须何。
合掌岩访慧掌精舍主人后到
作者：钱澄之
朝代：明
体裁：五言律诗

渡口逢僧去，游人自到山。厨邀泉入瓮，门倚石为关。蔬敕沙弥剪，炊迟庵主还。岩头松在眼，留待日斜攀。
吊家葆馚次壁间陆兰陔韵·其一
作者：钱澄之
朝代：明
体裁：七言律诗

朔风吹雁出江天，黄菊丹枫尽黯然。握手泪零三径草，登楼愁锁九峰烟。清秋老友听歌夜，细雨都门惜别年。赖是陈情将母急，即今无恨白华篇。
吊家葆馚次壁间陆兰陔韵·其二
作者：钱澄之
朝代：明
体裁：七言律诗

潮落潮生候夕阳，六年重到舍人堂。芦花风过迎舟白，萱草霜馀萎砌黄。四海交游悲侃母，一门子姓忆周姜。当时捧檄为亲喜，此后行藏可更商。
吊忠诗
作者：钱澄之
朝代：明

寸磔常山痛未休，当时成败总难谋！出师不战身空死，报国无能志已酬。事转遗孤犹畏害，尸分列郡岂全收！岭南反正渠凶戮，底事忠臣尚有雠。骂贼都门太史雄，书生殉国勇从戎。南兵乌合知无济，西幸安驱正有功。肘腋奸阴为间谍，头颅虏亦识孤忠。谁言君父难同报，已博侯封晋乃公。端水龙兴此抗衡，两贤竟死粤东城。但知正统人心属，岂料同舟颈血争！汉祚未衰臣有节，国家多难尔成名。即今逆命终身废，报汝当年面折情。苏公特达有思文，变后重图拥戴勋。天命未知归圣主，国恩浪说报先君。危时节劲身能死，正统辞严义不闻。空使海南多杀士，至今此案尚纷纭。乱来死事几人传，霍氏幽芳最可怜。閤户相扶争就义，沈渊取次未容先！朝廷渐向天隅小，气节惊闻岭外偏！殁后姓名少识者，老僧说罢泪潸然。
吊忠诗·其一
作者：钱澄之
朝代：明
体裁：七言律诗

寸磔常山痛未休，当时成败总难谋。出师不战身空死，报国无能志已酬。事转遗孤犹畏害，尸分列郡岂全收。岭南反正渠凶戮，底事忠臣尚有雠。
吊忠诗·其一
作者：钱澄之
朝代：明

寸磔常山痛未休，当时成败总难谋！出师不战身空死，报国无能志已酬。事转遗孤犹畏害，尸分列郡岂全收！岭南反正渠凶戮，底事忠臣尚有雠。
吊忠诗·其三
作者：钱澄之
朝代：明
体裁：七言律诗

端水龙兴此抗衡，两贤竟死粤东城。但知正统人心属，岂料同舟颈血争。汉祚未衰臣有节，国家多难尔成名。即今逆命终身废，报汝当年面折情。
吊忠诗·其三
作者：钱澄之
朝代：明

端水龙兴此抗衡，两贤竟死粤东城。但知正统人心属，岂料同舟颈血争！汉祚未衰臣有节，国家多难尔成名。即今逆命终身废，报汝当年面折情。
吊忠诗·其二
作者：钱澄之
朝代：明
体裁：七言律诗

骂贼都门太史雄，书生殉国勇从戎。南兵乌合知无济，西幸安驱正有功。肘腋奸阴为间谍，头颅虏亦识孤忠。谁言君父难同报，已博侯封晋乃公。
吊忠诗·其五
作者：钱澄之
朝代：明

乱来死事几人传，霍氏幽芳最可怜。閤户相扶争就义，沈渊取次未容先！朝廷渐向天隅小，气节惊闻岭外偏！殁后姓名少识者，老僧说罢泪潸然。
吊忠诗·其五
作者：钱澄之
朝代：明
体裁：七言律诗

乱来死事几人传，霍氏幽芳最可怜。閤户相扶争就义，沉渊取次未容先。朝廷渐向天隅小，气节惊闻岭外偏。殁后姓名少识者，老僧说罢泪潸然。
吊忠诗·其四
作者：钱澄之
朝代：明
体裁：七言律诗

苏公特达有思文，变后重图拥戴勋。天命未知归圣主，国恩浪说报先君。危时节劲身能死，正统辞严义不闻。空使海南多杀士，至今此案尚纷纭。
同三一上人客胡氏草庐
作者：钱澄之
朝代：明
体裁：七言律诗

草庐秋老蔓瓜藤，篱落稀疏夜吐镫。钵袋喜逢行脚伴，绳床长坐有须僧。君从笔墨求安隐，我借图书演大乘。三教总来无一字，何妨慧业与年增。
同也愚去声过云半庵留示溪友
作者：钱澄之
朝代：明
体裁：五言律诗

林庐遥掩映，一带是僧家。城郭溪回隐，帆樯竹隙斜。行人需打饭，寓客为烧茶。何处游踪滞，虚留满树鸦。
同介丘友苍访王元倬
作者：钱澄之
朝代：明
体裁：七言律诗

老去君公志不回，多年避世在城隈。岁寒得伴添生意，时异凭人溺死灰。谢客惯称山寺去，叩门亲为老僧开。霜天冻合柴桑路，除却缁流若个来。
同介丘曝背因偕友苍赴陈伯玑斋
作者：钱澄之
朝代：明
体裁：七言律诗

绳床僵冻夜难过，曝背檐前体渐和。忽与赴斋来舍卫，便因问疾勘维摩。小桥防滑霜华厚，一路频休老态多。行去人称三佛子，禅心不死更如何。
同仲兄过玉伯兄庄家
作者：钱澄之
朝代：明
体裁：七言律诗

茅屋依山花乱栽，老兄策杖偶同来。閒抛驯鸽随鸠妇，特背家鸡喂雉媒。菊怕虫伤求药治，禾因雨久上场堆。篱间野色兼红紫，并作秋光烂熳开。
同仲驭鉴在直之饮弄珠楼赠歌者
作者：钱澄之
朝代：明
体裁：七言绝句

玉箫吹彻凤凰楼，散入青云夜未收。满座新声传乐府，问他谁是唱梁州。
同伯紫亦友坐宗伯榻前见梅率成
作者：钱澄之
朝代：明
体裁：七言律诗

侵寒力疾上衙回，小阁萧然道士陪。导引有功权谢药，交亲閒话罢衔杯。已闻环佩声初远，莫遣诗篇兴早催。笑指梅花偏耐冷，看他冷后向春开。
同健庵游灵岩山
作者：钱澄之
朝代：明
体裁：七言律诗

遥礼灵岩二十年，追随畅好九秋天。湖光偶逗帆时见，梵宇全遮塔早悬。一带新松官禁里，两株高桂法堂前。琴台响屧无声久，不用谈空更说禅。
同克咸灵隐天竺即事·其一
作者：钱澄之
朝代：明
体裁：五言律诗

夹岸秋声好，荒堤小路通。寺才前日别，叶已半山红。苔滑初经雨，衣单乍畏风。溪边人语少，茅屋几间空。
同克咸灵隐天竺即事·其三
作者：钱澄之
朝代：明
体裁：五言律诗

山下多僧店，当垆有数家。看人开好酒，留客荐新茶。篱落青藤倒，寺门黄叶遮。墙头枝灿熳，借问是何花。
同克咸灵隐天竺即事·其二
作者：钱澄之
朝代：明
体裁：五言律诗

一路松阴直，北风清昼吹。细泉流古涧，野火出残碑。草色迷芳杜，林香悟木樨。阉祠同岳墓，相对草离离。
同克咸灵隐天竺即事·其四
作者：钱澄之
朝代：明
体裁：五言律诗

见说珰祠辟，萧条九里松。好峰嗔凿佛，荒塔说藏龙。岩树山僧卖，龛灯小妇供。舆夫犹未饭，天竺正鸣钟。
同卢汉远熊甘澍廖朱草楚山上人游龙兴岩访松关晓庭遂至茅蓬·其一
作者：钱澄之
朝代：明
体裁：五言律诗

出城无十里，一路有泉声。得伴宁辞倦，看山不觉行。亭荒樵共歇，田小犊深耕。莫更思携酒，吾方困宿酲。
同卢汉远熊甘澍廖朱草楚山上人游龙兴岩访松关晓庭遂至茅蓬·其三
作者：钱澄之
朝代：明
体裁：五言律诗

远闻犬迎吠，应知客叩关。僧开窗对坐，童洗钵偷閒。道贱多传法，时危难住山。见君浑不识，犹记昔童颜。
同卢汉远熊甘澍廖朱草楚山上人游龙兴岩访松关晓庭遂至茅蓬·其二
作者：钱澄之
朝代：明
体裁：五言律诗

早承庵主约，临去只三人。能得此时暇，定知生事贫。雨崩畬客路，松截县门尘。遥念禅关里，茶开色正新。
同卢汉远熊甘澍廖朱草楚山上人游龙兴岩访松关晓庭遂至茅蓬·其四
作者：钱澄之
朝代：明
体裁：五言律诗

茅蓬去不远，山路觉纡回。遥见僧亲扫，似知客早来。竹松经手植，泉石逐年开。何事攒眉叟，旁皇酒一杯。
同友公介公过袁令昭茶话
作者：钱澄之
朝代：明
体裁：七言律诗

拄杖城西叩竹门，蜡梅一树照黄昏。随时蔬果因僧设，垂老清商逐部翻。玉树闻声悲建业，旗亭赌胜说开元。道人解得阴阳理，律吕从君仔细论。
同吴园次诸子集叶九来半茧园分韵
作者：钱澄之
朝代：明
体裁：七言律诗

吟坛几见发萧萧，且喜论心未寂寥。荷叶出篱初过涧，树根支石藉安桥。浮名兴到山窗尽，旅客愁逢酒伴消。争似庭前双白鹤，自来自去不须招。
同嘉树无忝有怀坐徐氏水亭因忆石溪友苍两师东去
作者：钱澄之
朝代：明
体裁：七言律诗

城南虚阁敞江湄，客到炎天水涨时。卧柳巧遮亭午过，归舟横任晚风吹。持斋惯设名僧榻，即景能生高士诗。只在此中閒半日，赢他行脚两禅师。
同奏公梅士舍弟食蟹有感
作者：钱澄之
朝代：明
体裁：五言律诗

忆昔江村乐，持螯意惘然。晨罾当闸口，夜火点江边。落水才输课，经霜始论钱。弟兄轮作面，此事十馀年。
同姜奉世访徐昭法上沙·其一
作者：钱澄之
朝代：明
体裁：古风

文靖死国难，今且踰四纪。孝廉终身哀，遁迹绝城市。人寻不可见，只在此山里。旌麾屡到门，坚卧门不启。束帛虽戋戋，徒令草莽委。所需卖画钱，衣食道在此。四方饶购求，辅相赖贤子。玉树一朝摧，笔墨复何恃。违时本不祥，嘉物况易毁。劝君毋过伤，尔我皆暮齿。死者不可作，生者事未已。闻有遗腹儿，拭泪且欢喜。
同姜奉世访徐昭法上沙·其二
作者：钱澄之
朝代：明
体裁：古风

自我入吴门，营营事梨枣。奄忽一年馀，今晨事始了。恰逢天气佳，急问入山道。同行有姜子，叩门前为导。手携鱼尺长，知是山中少。烹鱼佐青蔬，脱粟同一饱。山中岂无人，如子特枯槁。勿复话畴昔，徒令伤怀抱。门外久不窥，门前委蔓草。今兹送我出，始见山色好。此别不足惜，所惜人俱老。努力加餐饭，作意辞烦恼。百年无几时，孱躯且应保。
同子存交让过沈氏北山草堂·其一
作者：钱澄之
朝代：明
体裁：七言律诗

魏塘西去假山头，老屋临溪直系舟。人掩鹿门扉不启，客寻羊迹巷偏幽。百年洞壑传家古，一郡衣冠载酒游。近日名园疏野胜，到来犹见旧林丘。
同子存交让过沈氏北山草堂·其二
作者：钱澄之
朝代：明
体裁：七言律诗

回塘绕槛碧重重，遥指平桥过短筇。万壑萧条三夏草，两朝耆旧九株松。园丁肯借池亭坐，俗客愁从洞口逢。犹喜轩楹荒不尽，古墙多是薜萝封。
同子存过吴子翼溪上居
作者：钱澄之
朝代：明
体裁：七言律诗

魏家别业倚溪边，借与吴郎野趣偏。城角树遮微见塔，门前港断尚通船。莺花正好催游屐，蚕豆初肥佐客筵。贫俭料无妨暮夜，莫因疏豁更思迁。
同孙武公走马灵谷寺
作者：钱澄之
朝代：明
体裁：古风

吾乡好马孙武公，时时跃马思从戎。枥上牵来四五匹，霜蹄翻动皆生风。今日邀我游灵谷，白騧让客自骑骢。左右箶箙带弓箭，绣镼花裙结束雄。走过天街避不及，孙子且呼且挽弓。十里松阴奔眼过，停鞭已见山门红。回头顾我忽大笑，朱颜汗滴新娈童。
同孙赤厓夜集家宫声宅
作者：钱澄之
朝代：明
体裁：七言律诗

同人雅集礼堪删，老友追随自一班。得伴不辞开量饮，论文须趁罢官閒。名成大半无生计，病起经时有道颜。怪我八旬差健在，可知老健赖痴顽。
同家兄饮田家作
作者：钱澄之
朝代：明
体裁：五言律诗

新酒家家熟，兴来信步过。烟村经乱少，债户到秋多。山簇诗中料，水吹画里波。阿兄防我醉，红树已先酡。
同尔斐过尔玉蔬圃岩烛置酒即事感旧·其一
作者：钱澄之
朝代：明
体裁：五言律诗

每忆园亭好，邀同小谢寻。松声前代韵，梧叶暑天阴。新月已微露，残蝉尚苦吟。庭阶幽意满，处处昔人心。
同尔斐过尔玉蔬圃岩烛置酒即事感旧·其三
作者：钱澄之
朝代：明
体裁：五言律诗

不辞疏凿费，岁月此消磨。家世林泉癖，门庭兄弟和。清言酬客简，义气接人多。厥嗣还敦旧，开樽候我过。
同尔斐过尔玉蔬圃岩烛置酒即事感旧·其二
作者：钱澄之
朝代：明
体裁：五言律诗

庭隅扉半启，揽胜讶无穷。小院回廊隔，幽轩曲径通。杂花皆等雨，修竹迥含风。一片山林趣，居然第宅中。
同尔斐过尔玉蔬圃岩烛置酒即事感旧·其四
作者：钱澄之
朝代：明
体裁：五言律诗

梅里昔全盛，今来已渐贫。米常赒弟急，园必逐年新。门户劳犹子，琴书付后人。此中何所系，丘壑是精神。
同尔止子直不害访瑶若山居得交字
作者：钱澄之
朝代：明
体裁：七言律诗

同人有约随鱼艇，独树逢迎见鸟巢。白酒尽拚秋晚醉，黄花肯负岁寒交。池边小阁新添槛，竹里凉亭旧盖茅。安得比邻皆德友，柴门来往不须敲。
同山右史非常毗陵毛司伯登君山怀朗伯靖江·其一
作者：钱澄之
朝代：明
体裁：七言律诗

官阁凭陵兴不孤，双眸凝处转模糊。波心淼淼帆欹侧，烟际茫茫塔有无。历遍云山宁似晋，望穷沙屿总为吴。黄郎祇在孤城里，绝顶乘风或可呼。
同山右史非常毗陵毛司伯登君山怀朗伯靖江·其二
作者：钱澄之
朝代：明
体裁：七言律诗

小酌临江暮色催，客怀且得暂时开。交游祇觉南中广，豪气终从北地来。黑树影边城郭在，白头浪里渡船回。漫言老去登临倦，此是追攀第二回。
同左子兼子周寻山
作者：钱澄之
朝代：明
体裁：七言律诗

寻山连日费跻攀，不尽探奇不肯还。黄鸟啼残深树里，青鞋蹋破乱峰间。少年辈转输余健，多事时偏勒汝閒。已约高僧秋后至，挂瓢亲许小琅环。
同左眠樵霜鹤游碾玉峡因怀尔止
作者：钱澄之
朝代：明
体裁：古风

龙瞑溪水自东来，穿崖泻壑如奔雷。山腰峡阔不盈尺，束水水急声喧豗。水声束急势转大，喷珠跳玉不肯过。雪浪银涛昼夜争，一条飞下青山破。左生本是樵牧群，振衣蹑级欲凌云。邀我过水坐盘石，对面大声语不闻。石头坐久寒生粟，拄杖半染苔痕绿。想见方公此读书，空山无人一茅屋。即今茅屋已全倾，竹刺藤梢绕径生。夜深或有精灵出，月白应闻啸咏声。飘泊遥怜方仲子，三十年来称名士。一生作客不思归，好水好山弃在此。
同左硕人蒋潜伯饮吴于廷醉后示苏生
作者：钱澄之
朝代：明
体裁：古风

今日出山天气佳，城西吴郎邀我饮。坐中诸子皆同心，谈锋一任狂奴聘。况有苏生善雅歌，歌声渐佳酒渐醒。城头听鼓夜将深，生也喜我为知音。一曲歌罢一杯酒，兴豪技痒两不禁。满堂客散弃我走，借问主人有酒否。老夫不醉不肯回，还向隔墙谋一斗。一斗告尽灯烛昏，主人已去僮仆奔。此时客醉谁相送，独凭苏生肩出门。
同廖朱草步月拟过卢生值其花烛不晤即景
作者：钱澄之
朝代：明
体裁：七言律诗

炎威昼虐夜初凉，乘月追风叩草堂。坐有嘉宾难闯席，门多閒地且移床。蕉抽高影凌城入，荷散新盘隔院香。见说佳期先七夕，牵牛心妒老卢郎。
同彭然石食荔枝作
作者：钱澄之
朝代：明
体裁：七言律诗

册使旧经三水驿，送供荔子满笼倾。恰逢端午果初熟，旋摘枝头味带生。一自胡尘遮海道，至今方物隔增城。芳甘此地已全变，饱食犹堪慰楚伧。
同成二鸿大雪节访黎天锡即事
作者：钱澄之
朝代：明
体裁：七言律诗

城上乌喧雪候新，冲寒有伴觅同人。楸枰遇敌争棋冷，药酒扶衰索醉频。预敕门无辞老友，常留榻以待贫亲。好施不为忘恩倦，才信平原意气真。
同戴无忝访方有怀白鹿山庄
作者：钱澄之
朝代：明
体裁：七言律诗

昨夜渔篷泊钓矶，朝凉趁向鹿湖飞。蓼花滩暗迷河路，松竹阴秾闭板扉。支磴且留来客坐，呼僮走约主人归。炎天相见无苛礼，揖罢当风便解衣。
同方密之江行纪事
作者：钱澄之
朝代：明
体裁：七言律诗

武昌公子束装轻，便寄扬州估舶行。浪稳船头看犬卧，江空日午听鸡鸣。材官说剑传书法，医士开囊问药名。落照长年为指点，却防明发有风生。
同方尔止李仲山童稚公舍侄廉裕集孙不害宅聆诵佳句铿尔有声率成以志倾倒
作者：钱澄之
朝代：明
体裁：七言律诗

枞阳小市饶流寓，眼见孙郎最出群。向有李生称协律，近逢诸子总能文。酒杯数许山翁赴，雅咏时从半醉闻。相对方干成二老，词坛此后合输君。
同星卿访梅逢一灵二上座·其一
作者：钱澄之
朝代：明
体裁：古风

古寺入深松，石径践以熟。一自导师亡，旋见苔径绿。念此二开士，在昔称高足。策杖叩其扉，绳床守幽独。炉灰不复然，斋堂日一粥。灵公呵冻书，寒色满修竹。梅公负暄坐，谈笑无拘束。禅机纷满前，岂在言往复。
同星卿访梅逢一灵二上座·其二
作者：钱澄之
朝代：明
体裁：古风

梅公老古锥，信是住山人。灵公气肮脏，目中谁等伦。长干十万户，独与二老亲。二老复何知，惟有彻骨贫。朝洗耳中污，夕浣衣上尘。所存馀几何，去妄岂有真。赖此善知识，妙义互相陈。逝将舍我学，从汝谈净因。
同曹素臣中翰守岁分韵
作者：钱澄之
朝代：明
体裁：七言律诗

邸舍围灯老友俱，五年蓬转向天隅。君王恩重身难报，兄弟情深梦岂无。彻夜吏人调玉佩，明朝班次近香炉。舍人亦在龙鳞侧，共整簪裾候晓趋。
同曹素臣入羊城纪事
作者：钱澄之
朝代：明

崧台历岁任沈浮，老友邀同羊石游。牡蛎墙高知近市，荔枝阴合一维舟。驾风海舶来东岛，入夜蛮商遍酒搂。古寺最多官最冷，与君耐可度清秋。
同曹素臣入羊城纪事
作者：钱澄之
朝代：明
体裁：七言律诗

崧台历岁任沉浮，老友邀同羊石游。牡蛎墙高知近市，荔枝阴合一维舟。驾风海舶来东岛，入夜蛮商遍酒楼。古寺最多官最冷，与君耐可度清秋。
同曼公、树本入仙回洞访严伯玉
作者：钱澄之
朝代：明

窈窕仙源路，崎岖秋雨馀。喷泉崩古栈，绝岭挂蓝舆。客是严陵裔，窗存宛委书。屯军与杂处，可得遂安居？
同曼公树本入仙回洞访严伯玉
作者：钱澄之
朝代：明
体裁：五言律诗

窈窕仙源路，崎岖秋雨馀。喷泉崩古栈，绝岭挂蓝舆。客是严陵裔，窗存宛委书。屯军与杂处，可得遂安居。
同有怀超宗自柴岭下过程伯韬居不得留
作者：钱澄之
朝代：明
体裁：七言绝句

策杖来从岭上头，竹间茅屋苦相留。同游客散斜阳里，辜负山家满院秋。
同朱云子望子沈君牧孙克咸夜泛孤山
作者：钱澄之
朝代：明
体裁：七言律诗

白舫清樽破暝烟，过桥山色已苍然。佛灯渐出前朝塔，渔火初生隔浦船。醉后看碑微有字，草间觅墓半成田。即今湖外喧阗甚，惆怅梅花想宋年。
同朱拜石张弘轩过铎庵访说大师·其一
作者：钱澄之
朝代：明
体裁：五言律诗

屡约寻精舍，今晨始见招。编篱深作巷，疏沼暗通潮。客到苔初破，僧閒暑自消。漫劳谈出世，吾思已萧萧。
同朱拜石张弘轩过铎庵访说大师·其二
作者：钱澄之
朝代：明
体裁：五言律诗

张公旧池馆，今作老禅居。键户防求画，临窗好著书。绿杨扶更卧，锦苋卷初舒。闻说桃花放，武陵溪不如。
同李磊英寻城南锻者茗饮
作者：钱澄之
朝代：明
体裁：五言律诗

城南喧隘处，中有逸人藏。业自迁来习，茶分识者尝。品泉师陆羽，鼓锻忆嵇康。坐近炉边火，偏生两腋凉。
同杜于皇吴六益集刘衡调使君湛华楼共用华字
作者：钱澄之
朝代：明
体裁：七言律诗

林塘曲折石蹊斜，山色凭阑一望赊。深院回廊谁可到，野桥荒寺不教遮。使君才大身难逸，宾客肩随鬓总华。莫怪老狂无礼法，半生啸傲在天涯。
同楚学使者集开远堂观伎
作者：钱澄之
朝代：明
体裁：七言律诗

红烛清樽接坐香，新从江汉揽群芳。筵前仔细听吴曲，醉后倾颓任楚狂。校士技誇云梦猎，选声乐快洞庭张。可怜小伎能歌舞，也点头频许冠场。
同次耕集叶九来半茧园
作者：钱澄之
朝代：明
体裁：七言律诗

柴扉斜启逐溪流，小港穿桥一径幽。梧叶覆阶埋蜡屐，豆花压架缆渔舟。疏篱隐映清池雨，老树阴森大壑秋。好友论心烧烛短，病馀无量为坚留。
同汪辰初吴东三集七星岩即事
作者：钱澄之
朝代：明
体裁：七言律诗

端州城北数峰青，落落苍苍缀七星。霁入新春山转倩，樽移同舍屐重经。玉皇殿落云中磬，斗母宫摇天半铃。醉后芳堤归骑软，东风底事却吹醒。
同沈天士渡江
作者：钱澄之
朝代：明
体裁：七言律诗

遁迹菰芦两度寻，侵霜又唱渡江吟。烟浮隔岸鱼盐市，日隐长河桑柘林。乱去风波频泛宅，危时兄弟几同心。如君友爱东南少，患难交情此倍深。
同洮侯登一览楼有感
作者：钱澄之
朝代：明
体裁：七言律诗

五茸风物一楼收，二老相携楼上头。树杪微茫孤塔出，云边断续九峰浮。市烟渐合江城晚，陇稻平铺海国秋。处处朱门新易主，不堪回首旧交游。
同然石出西郊即事
作者：钱澄之
朝代：明
体裁：七言律诗

旅食春深可耐閒，偶同鞭辔出西关。许携酒榼金泉寺，悔失桃花白兆山。门叩官堤榆荚里，马寻歧路菜畦间。人家不省临溪住，可惜沿城水一湾。
同紫屏偕闽中诸子游水西寺即事·其一
作者：钱澄之
朝代：明
体裁：七言律诗

三寺钟声隔水西，连朝约伴费攀跻。山城樵早喧争渡，海国童娇跣过溪。夹路果园村姥护，谁家茅屋午鸡啼。沙边濑浅全无径，莫怪游人屐齿迷。
同紫屏偕闽中诸子游水西寺即事·其三
作者：钱澄之
朝代：明
体裁：七言律诗

丈室僧遗小影悬，支公没去已三年。饥分麦粥当龛啜，醉放蒲团帖地眠。覆席阴移崖际树，侵肌凉透雨馀泉。水边林下经行处，土锉茶烟迹宛然。
同紫屏偕闽中诸子游水西寺即事·其二
作者：钱澄之
朝代：明
体裁：七言律诗

竹树遮门一径深，楼台仿佛见丛林。寺碑每记宣宗迹，山志多传供奉吟。丹井甃存僧罕汲，赏溪流改吏何心。客来想像秋霜阁，乱石崩崖无处寻。
同紫屏偕闽中诸子游水西寺即事·其四
作者：钱澄之
朝代：明
体裁：七言律诗

古涧寒飙速客回，行过中寺偶徘徊。法堂堆麦僧长锁，别院穿松客自开。已见白云归作雨，谁闻黄檗喝如雷。上人选石留茶话，苦被童奴趁渡催。
同紫屏游白岳纪事·其一
作者：钱澄之
朝代：明
体裁：七言律诗

磴道攀跻第几重，篮舆一路入深松。山空客过传鞭响，日落坛荒见虎踪。自昔御炉颁大内，至今金屋冠孤峰。中和白岳遥崇秩，千载登封望世宗。
同紫屏游白岳纪事·其三
作者：钱澄之
朝代：明
体裁：七言律诗

珍珠帘下雨丝飞，客到秋初暑气微。点滴可能添瀑布，飘萧暗觉润生衣。鸟来朝阙依时至，云出遮门近夜归。遥指香炉峰在眼，日斜顶上弄光辉。
同紫屏游白岳纪事·其二
作者：钱澄之
朝代：明
体裁：七言律诗

中峰石势障丹台，谁启仙关引客来。云路蹑穷心已歇，天门过去眼重开。千寻巨壑窥将合，一带悬崖绕却回。最是老楠能作怪，无端火出自成灰。
同紫屏游白岳纪事·其五
作者：钱澄之
朝代：明
体裁：七言律诗

紫霄崖畔碧苔盈，为仗同游鼓勇行。岩际四时飞作雨，阶前众壑暝犹晴。巨碑有字高难读，野殿无人老渐倾。更去莫愁前路晚，夕阳村落正分明。
同紫屏游白岳纪事·其六
作者：钱澄之
朝代：明
体裁：七言律诗

洞天门隐竹松幽，邋遢栖真在上头。倚槛秋阴青嶂杳，看峰晚霁白云收。仙家岁月终难驻，人世风尘不自休。借问浮图藏蜕处，可闻笙鹤夜深游。
同紫屏游白岳纪事·其四
作者：钱澄之
朝代：明
体裁：七言律诗

玉屏高峙白云齐，金殿平临万岭低。天表旧传成祖肖，御碑亲出肃皇题。门瞻紫极遥朝北，路绕丹梯尽向西。礼罢上阶窥黼帐，真身犹是鸟衔泥。
同紫屏访洪浪上人·其一
作者：钱澄之
朝代：明
体裁：五言律诗

精舍蓬窗见，呼船暮叩扉。小徒留客坐，邻院觅师归。佛法同乡护，市嚣隔水稀。喜君饶本色，不用骋禅机。
同紫屏访洪浪上人·其二
作者：钱澄之
朝代：明
体裁：五言律诗

卜筑无多地，容身得几间。自矜蔬有圃，须种竹为关。访旧客重到，参方僧不还。相期秋色好，结伴入西山。
同紫屏访黎博庵庐居
作者：钱澄之
朝代：明
体裁：七言律诗

南昌前辈古风流，特访庐居问蓼洲。木榻半穿身未老，板门閒闭气常秋。酒杯自向东篱把，刺字遥寻北海投。别后有诗无忌讳，好凭何逊寄扬州。
同胡星卿过牛首定禅丈室方绣山尔止先已在坐
作者：钱澄之
朝代：明
体裁：古风

跨驴循绝涧，山叶飒已秋。仰见牛头寺，丹翠空中浮。岩际锦树合，松上白云收。时时闻铃铎，往往见红楼。欣此天气佳，惬我同心游。石磴辞攀跻，间道入林丘。耆旧五百馀，大半白其头。庭阶自起坐，不问客所由。客亦不复问，直造禅室幽。叩门妙香出，二子先已留。果核既错陈，伊蒲亦颇羞。开窗俯绝壁，浩浩大江流。大江何所见，中有往来舟。波浪接天白，万古长悠悠。上人昔宴坐，閒澹寡所俦。我亦山中侣，策杖时相求。雨声闭竹窗，雪色浮茗瓯。流离天一隅，此乐能忘不。何意二十年，与子重绸缪。馀生应有限，世事亦可休。所需容膝地，垂老此优游。上人不轻诺，首肯为我谋。
同西陵诸子集云间陆子玄宅
作者：钱澄之
朝代：明
体裁：五言排律

陆氏江东望，鸡坛白苧尊。家传文伯业，人系士衡孙。南越犹留剑，平原尚有村。鸣榔惊鹤唳，拂袖到龙门。星聚西泠彦，风生北海樽。江湖三岁字，烽火十年魂。落腕蛟争舞，高谭虱可扪。支离馀舌在，飘泊尚眉轩。我亦能吴语，君还畏楚言。几时焚笔研，相见属櫜鞬。吹角楼头警，羁心安足论。
同诸友移尊为千谷称寿君即席有诗用元旦韵依和
作者：钱澄之
朝代：明
体裁：七言律诗

新年几度绮筵开，又值佳辰预祝来。推爱自然邀舞袖，移尊聊复借歌台。为愁马滑仍留宿，早听鸡声不敢催。一坐主人争劝酒，挥毫早让使君才。
同诸子岳麓即事四首·其一
作者：钱澄之
朝代：明
体裁：七言律诗

春游逐伴屡迁延，犹趁今晨二月天。岳麓才收昨夜雨，湘江不散古时烟。草根萍聚流人宅，水面花浮小伎船。直拟登峰还极目，一生高兴到馀年。
同诸子岳麓即事四首·其三
作者：钱澄之
朝代：明
体裁：七言律诗

四山午静响松风，下岭寻钟仄径通。寓客安单禅诵里，老僧供茗竹声中。筼筜箨却分班绿，踯躅花齐绕道红。殿脚寺门非所见，吟诗惆怅杜陵翁。
同诸子岳麓即事四首·其二
作者：钱澄之
朝代：明
体裁：七言律诗

绝顶亭荒片石孤，波光一白散江湖。篮舆失路山花引，拄杖登危小吏扶。大地坼烦龙尾划，连山奔岂赭鞭驱。署楼指去天疑近，何意凭陵杂老夫。
同诸子岳麓即事四首·其四
作者：钱澄之
朝代：明
体裁：七言律诗

讲堂杰阁倚山开，取次浮湘并马来。湖色重重当户见，泉声曲曲绕阶回。中丞胜事存书院，名士春游泛酒杯。我老欲眠君辈饮，为怜小户恕相陪。
同诸子集剑客斋头醉后作·其一
作者：钱澄之
朝代：明
体裁：五言律诗

名园逃暑地，轰饮集高堂。当席思冰爽，捲帘纳雨凉。群峰窥坐秀，片石向人苍。老去无多量，惟馀此兴狂。
同诸子集剑客斋头醉后作·其三
作者：钱澄之
朝代：明
体裁：五言律诗

大名推第五，今见二难俱。雅量宁堪较，狂言或不拘。呼僮频洗盏，侑客与投壶。好友防予醉，归途恐要扶。
同诸子集剑客斋头醉后作·其二
作者：钱澄之
朝代：明
体裁：五言律诗

疾雷驱暑去，庭院已萧萧。出席衣堪御，登楼酒半消。雨丝吹客面，云气锁山腰。渔艇滩声里，凭阑似可招。
同诸子集剑客斋头醉后作·其四
作者：钱澄之
朝代：明
体裁：五言律诗

酣宴已云夕，门扉未许开。客行苛令劝，吾拉小僮陪。酒困当风解，诗憨得雨催。同人且莫散，犹胜两三杯。
同诸寓公守岁宋声求宅上归途口号
作者：钱澄之
朝代：明
体裁：五言律诗

半年留滞客，除夜故人家。方味随时备，宾筵取次加。量悭蒙恕酒，身倦且宜茶。勒马临阶上，频惊火树花。
同豫章玉树逃暑张梅本园中即事
作者：钱澄之
朝代：明
体裁：古风

六月六日气焚如，逃暑往寻张秘书。秘书亭馆吾咫尺，望见竹树阴萧疏。双扉苔涩久不启，三径草荒始教除。君亦畏热不出户，相见袒裼辞巾裾。森森筼筜暗深院，北窗卧起风徐徐。君家兄弟皆善饮，何以佐之池中鱼。举网取鱼鱼乱掷，入池十网九网虚。须臾得鱼旋酤酒，我有家忌惟啖蔬。池边难树皆拥肿，池内往往栽芙蕖。绕池大半俗人宅，亦有美人临水居。藕花初放美人摘，至今菡萏不敢舒。急邀美人歌一曲，曲终有花开前渠。
同远生中丞入虔道上杂作
作者：钱澄之
朝代：明

入关魂未定，挟策更从军。影去鹓鸾队，声迷鹅鹳群。旌旗山雾避，铙吹海神闻。聚米谈兵夜，边才合让君。鹢首乘潮上，旗门映日飏。家僮传画鼓，剑客挽牙樯。星宿缠营火，鱼龙趁甲光。晚来亲出射，夹岸列鸳鸯。山深物候早，一路莽春声。谷鸟迎人立，岩花问客名。驿疲军使缓，县远戍灯明。庙议忧江、楚，慇勤此路行。磨盾非吾事，看山似夙游。笋舆千壑转，官路万松稠。雾散溪声骤，鸟鸣新雨收。无劳讯候吏，风物是汀州。虔州天下险，今见郁孤台。甲仗排云出，戈船挟雨来。戍楼旗尽变，驿路草新开。军吏班声远，争知陆逊才。
同远生中丞入虔道上杂作·其一
作者：钱澄之
朝代：明
体裁：五言律诗

入关魂未定，挟策更从军。影去鹓鸾队，声迷鹅鹳群。旌旗山雾避，铙吹海神闻。聚米谈兵夜，边才合让君。
同远生中丞入虔道上杂作·其三
作者：钱澄之
朝代：明
体裁：五言律诗

山深物候早，一路莽春声。谷鸟迎人立，岩花问客名。驿疲军使缓，县远戍灯明。庙议忧江、楚，慇勤此路行。
同远生中丞入虔道上杂作·其二
作者：钱澄之
朝代：明
体裁：五言律诗

鹢首乘潮上，旗门映日飏。家僮传画鼓，剑客挽牙樯。星宿缠营火，鱼龙趁甲光。晚来亲出射，夹岸列鸳鸯。
同远生中丞入虔道上杂作·其五
作者：钱澄之
朝代：明
体裁：五言律诗

虔州天下险，今见郁孤台。甲仗排云出，戈船挟雨来。戍楼旗尽变，驿路草新开。军吏班声远，争知陆逊才。
同远生中丞入虔道上杂作·其四
作者：钱澄之
朝代：明

磨盾非吾事，看山似夙游。笋舆千壑转，官路万松稠。雾散溪声骤，鸟鸣新雨收。无劳讯候吏，风物是汀州。
同远生中丞入虔道上杂作·其四
作者：钱澄之
朝代：明
体裁：五言律诗

磨盾非吾事，看山似夙游。笋舆千壑转，官路万松稠。雾散溪声骤，鸟鸣新雨收。无劳讯候吏，风物是汀洲。
同邓子与访半溪
作者：钱澄之
朝代：明
体裁：七言律诗

为趁新晴乍出城，近郊一带莽春声。桥危纵马浮溪过，路狭逢樵让畔行。努力看山游子兴，偷閒逐伴故人情。不知花事何时老，已见秧针冒水生。
同邵村然石子新登吹台·其一
作者：钱澄之
朝代：明
体裁：七言律诗

宋门东出指繁台，词客相邀并马来。树里长河悬浊浪，城边古道起黄埃。千寻埤堄烟中失，万里川原掌上开。叹息五贤祠庙废，即今谁继李何才。
同邵村然石子新登吹台·其二
作者：钱澄之
朝代：明
体裁：七言律诗

日落荒台足啸歌，天涯流滞几人过。邹枚客重从游盛，高李情亲痛饮多。宋主石移归白屋，周王宫没问黄河。登临忽洒千秋泪，双鬓风尘柰我何。
同邵村然石集孟陟公香草堂·其一
作者：钱澄之
朝代：明
体裁：五言律诗

东华门外地，言是旧王园。卜宅耽幽趣，诛茅盖小轩。窗虚閒作字，客到薄开尊。日暮临阶酌，萧然负郭村。
同邵村然石集孟陟公香草堂·其二
作者：钱澄之
朝代：明
体裁：五言律诗

臭味联吴楚，中州此一家。城隅斜过马，塘下乱鸣蛙。瓮小黄粱酒，瓯香白水茶。彭郎多逸兴，早散为归衙。
同鉴在蕴脩饮徐闇公司李署
作者：钱澄之
朝代：明
体裁：五言律诗

同人不得意，旅食共荒台。忽有寻梅兴，来衔司李杯。官清衙吏懒，客散署门开。独去然灯坐，羡予携手回。
同门李我贻二十初度
作者：钱澄之
朝代：明
体裁：五言律诗

李生今二十，射策早成名。满路看新贵，同门愧老兄。君恩初度日，朋酒故乡情。报国兹晨始，官班岂足荣。
同陆翼王张洮侯吴六益家武子饮林安国宅宅故孙雪居别业·其一
作者：钱澄之
朝代：明
体裁：五言律诗

幕才交辟久，垂老赋归与。不复营生产，惟应典旧庐。一尊常燕客，半世已鳏居。得意是何事，镌成自著书。
同陆翼王张洮侯吴六益家武子饮林安国宅宅故孙雪居别业·其二
作者：钱澄之
朝代：明
体裁：五言律诗

孙公亭馆旧，犹见古园林。画壁苔痕隐，书窗竹色深。数峰前代石，独树一庭阴。不是高贤住，谁来野客寻。
同陆翼王林安国张洮侯饮吴六益东郊雨花楼
作者：钱澄之
朝代：明
体裁：古风

松江昔有陈徵君，身隐九峰天下闻。同时公卿互推奖，至今传其诗与文。徵君匿影在空谷，近城东郊亦有屋。有时入城相应酬，高士何尝能免俗。佘山山下顽仙庐，松声竹色委荒墟。丘壑图书为谁有，此屋幸与诗人居。诗人近体长句好，海内贤达争倾倒。行年七十子克家，小楼高咏足以老。暑天召客客登楼，凭阑千顷皆平畴。良苗怀新远风至，遥指独树徵君留。楼上五翁皆皓首，一吟一啸一杯酒。画家写作高士图，不知犹附徵君否。
同陈昌箕杜苍略閒步因访星卿草堂待月归途有作
作者：钱澄之
朝代：明
体裁：七言律诗

江郊骋步野人居，豆架瓜棚暗草庐。近席潮平鸣急橹，背檐月上白前墟。竹声夹路秋深夜，荷气侵街露下初。分手过桥新得句，到家无火映阶书。
同韦剑威、徐钦玉度仙霞关
作者：钱澄之
朝代：明

海日埋荒雾，严关已放晨。行随磨镜客，吟逐讽诗人。堠草才经火，岩花误作春。香灯明半岭，争拜五通神。霞关今重地，度险客心惊。戍废行人歇，楼荒野雀争。残虹收鸟外，吼瀑断猿声。过尽萧条路，将军驻浦城。
同韦剑威徐钦玉度仙霞关·其一
作者：钱澄之
朝代：明
体裁：五言律诗

海日埋荒雾，严关已放晨。行随磨镜客，吟逐讽诗人。堠草才经火，岩花误作春。香灯明半岭，争拜五通神。
同韦剑威徐钦玉度仙霞关·其二
作者：钱澄之
朝代：明
体裁：五言律诗

霞关今重地，度险客心惊。戍废行人歇，楼荒野雀争。残虹收鸟外，吼瀑断猿声。过尽萧条路，将军驻浦城。
同韩子新叶元礼游铁塔寺
作者：钱澄之
朝代：明
体裁：七言律诗

梁园揽胜遍荒丘，古寺岿存借马游。塔始出沙僧巧护，碑将铲字客央留。信陵庙付兵人锁，烈女祠容将帅羞。我眺浮图窗一面，难舒双眼望神州。
同顾伊人过马殿闻园居小饮·其一
作者：钱澄之
朝代：明
体裁：五言律诗

才返九峰棹，同寻太史庐。喜无多布置，转觉自萧疏。窗宿孤吟客，床堆旧读书。看君閒亦得，金马兴何如。
同顾伊人过马殿闻园居小饮·其二
作者：钱澄之
朝代：明
体裁：五言律诗

忆别风尘日，艰难发总华。那知燕市酒，重集季常家。诗思閒来进，谈锋老去差。一轩临水坐，还拟看荷花。
同黄增岸杨嘉树张师仲集陈园赏紫牡丹
作者：钱澄之
朝代：明
体裁：七言律诗

陈家花朵大如盘，朵朵开教正面看。侑酒羞邀红粉伴，驻颜应服紫金丹。座中星映光堪摘，杯底霞流色可餐。莫惜烧灯乘夜赏，芳丛已见一枝残。
同龚千谷佥宪过湖即事·其一
作者：钱澄之
朝代：明
体裁：五言律诗

夙有湖南兴，今来逐伴行。风平官舫稳，雨住楚江清。驿吏觇樯影，商船避鼓声。衰年因老友，遂此壮游情。
同龚千谷佥宪过湖即事·其七
作者：钱澄之
朝代：明
体裁：五言律诗

早过荆河口，欹帆望岳州。缘山残雉堞，背岭见层楼。蜡烛回飙灭，书签近幔收。长年教稳卧，船泊上风头。
同龚千谷佥宪过湖即事·其三
作者：钱澄之
朝代：明
体裁：五言律诗

莫厌渔篷窄，吾装本自轻。可怜为客惯，常是趁舟行。帆短风偏驶，窗虚月倍明。故人能给米，但为买茶铛。
同龚千谷佥宪过湖即事·其九
作者：钱澄之
朝代：明
体裁：五言律诗

岳州形胜地，半岭削成城。一自三方叛，还劳百战争。桃花无主放，麦秀占墟生。黯黯春光早，偏增感旧情。
同龚千谷佥宪过湖即事·其二
作者：钱澄之
朝代：明
体裁：五言律诗

转苦艅艎闹，中途拟换船。非关图远谤，且得遂安眠。笳鼓声遥发，更筹点暗传。所求容笔研，随意咏诗篇。
同龚千谷佥宪过湖即事·其五
作者：钱澄之
朝代：明
体裁：五言律诗

巡更无旅雁，接饭说神鸦。不见沿堤柳，遥怜野戍花。帆收勤转柁，汛僻早吹笳。夜静西风里，涛声走白沙。
同龚千谷佥宪过湖即事·其八
作者：钱澄之
朝代：明
体裁：五言律诗

洞庭波未大，楼势倚高空。稍觉湖光远，犹令诗思雄。客来题欲遍，老去目难穷。却笑杜陵叟，吟成想像中。
同龚千谷佥宪过湖即事·其六
作者：钱澄之
朝代：明
体裁：五言律诗

津市帆樯集，千家烟火浮。一堤遮汉水，万里接江流。生活争鱼利，逢迎有客舟。洞庭门外水，容易往来游。
同龚千谷佥宪过湖即事·其十
作者：钱澄之
朝代：明
体裁：五言律诗

君山楼槛外，树色郁云浮。近郭兵常到，当轩客少游。沙屯乱日马，汀泛古时鸥。野庙含嚬处，遥遥二女愁。
同龚千谷佥宪过湖即事·其十一
作者：钱澄之
朝代：明
体裁：五言律诗

中流望不极，水落倚汀沙。捩柁迎风驻，移篷避雨斜。客樯投闹集，人语上帮哗。可惜湖心月，今宵故故遮。
同龚千谷佥宪过湖即事·其十三
作者：钱澄之
朝代：明
体裁：五言律诗

曲岸维舟处，相传是汨罗。昔人遭放逐，常在此经过。祇忆行吟日，如闻渔父歌。地名湾倍直，还怪直犹多。
同龚千谷佥宪过湖即事·其十二
作者：钱澄之
朝代：明
体裁：五言律诗

北风朝后发，坐稳若乘虚。祇觉前帆退，还嗟后伴疏。天长无过雁，波阔少逢渔。不许临流指，神君倘恕余。
同龚千谷佥宪过湖即事·其十五
作者：钱澄之
朝代：明
体裁：五言律诗

篙声中夜闹，解缆让来船。下吏侵泥候，閒翁听雨眠。江联十里艇，郭锁万家烟。岳麓朝云散，三门已历然。
同龚千谷佥宪过湖即事·其十四
作者：钱澄之
朝代：明
体裁：五言律诗

湘阴南去路，风物似江汀。夹岸吹沙白，迎船远岫青。野花春澹澹，独树雨亭亭。羡尔来舟稳，愁心是洞庭。
同龚千谷佥宪过湖即事·其四
作者：钱澄之
朝代：明
体裁：五言律诗

菜花缘断岸，遥指祭风台。戍卒鸣笳候，官船望港来。罾悬渔子去，殿废庙门开。客有登临兴，偏遭暴雨回。
后偶然作·其一
作者：钱澄之
朝代：明
体裁：五言律诗

静夜观心坐，问渠观者谁。众餐余亦饱，鱼乐客原知。佛法惟言觉，禅家每劝疑。不劳相勘验，吾自得吾师。
后偶然作·其三
作者：钱澄之
朝代：明
体裁：五言律诗

大易咸为感，仲尼圣在时。本无心足用，宁有物能欺。天地原由我，鬼神更是谁。点胸吾自信，底事问人为。
后偶然作·其二
作者：钱澄之
朝代：明
体裁：五言律诗

近得羲文旨，无心更学禅。物情缘底滞，天道看来圆。路尽处偏转，薪穷时自传。腾腾吾任运，不用烛几先。
后偶然作·其五
作者：钱澄之
朝代：明
体裁：五言律诗

百岁行将半，吾宁误此生。是非谁检点，得失自分明。世法随缘去，诗篇看兴成。眼前无一事，何处可萦情。
后偶然作·其四
作者：钱澄之
朝代：明
体裁：五言律诗

一贫遂到骨，得意向谁言。始觉身心乐，皆承患难恩。厌人谈佛法，肯自断名根。世界无穷事，还凭妄想存。
后咏史·其一
作者：钱澄之
朝代：明
体裁：古风

阖闾入郢都，君臣互奔逐。令尹存国勋，区区保舆服。岂知咸阳师，竟出秦庭哭。楚国昔无事，斯人本雌伏。功成逃上赏，所贵一言复。愧彼贪天功，纷纷要君禄。千载如可兴，誓为执鞭仆。
后咏史·其七
作者：钱澄之
朝代：明
体裁：古风

翩翩鹳鸟巢，中有玄鹤居。形迹岂不似，意气不相如。管宁号人龙，乃与华歆俱。当其割席时，至德邈以孤。避难居辽东，高志竟不渝。终年一皂帽，随时单复襦。岂唯中国乱，亦以全微躯。终身汉处士，卓哉大丈夫。
后咏史·其三
作者：钱澄之
朝代：明
体裁：古风

子房未学道，本是轻侠人。奋椎博浪中，义愤快一伸。大索虽不得，亡命长艰辛。向非遭隆准，焉能报强秦。功成屡谢病，辟谷以全身。寄谢诸少年，人命良足珍。
后咏史·其九
作者：钱澄之
朝代：明
体裁：古风

陶潜果通人，游宦辄草草。大运忽迁移，归田幸已早。浮沉在酒杯，草木寄怀抱。延年老崛彊，斯节竟难保。浔阳周旋时，岂觉东篱好。咏怀山海经，微文义颠倒。痛责诸子愚，以令不材老。岂唯国恩深，兼虑负祖考。
后咏史·其二
作者：钱澄之
朝代：明
体裁：古风

周道昔云季，形胜在秦嬴。六雄何纷然，朝纵暮复横。开关不敢入，帝号归咸京。诸侯既以屈，布衣乃见争。宁蹈东海死，耻闻西帝名。辨折辛垣衍，群议竟不成。六国虽终灭，千载传狂生。
后咏史·其五
作者：钱澄之
朝代：明
体裁：古风

人生必有死，顺受乃称贤。况当迟暮时，朝露宁须延。龚生垂七十，抱节诚独坚。寝疾拒伪命，绝粒幸躯捐。名德既以著，令终理亦全。如何老父哭，犹曰夭天年。鄙哉扬子云，临老成太玄。中道倘见逝，谁闻美新篇。惭耻贻千秋，安贵奇文传。
后咏史·其八
作者：钱澄之
朝代：明
体裁：古风

吾观魏晋人，遂为乱伦首。名理寄清谈，高尚托杯酒。岂知禅授诏，竟出阮籍手。达哉山巨源，启事历朝久。大义既已乖，虚名复何有。王衍一朝俘，劝进如恐后。快哉长啸胡，语塞雌黄口。锋刃惜风流，排墙果不负。
后咏史·其六
作者：钱澄之
朝代：明
体裁：古风

赵岐昔避难，迹与屠沽俱。市中卖胡饼，识者为谁欤。孙嵩猝相顾，握手开后车。上堂拜老母，复壁长匿居。岑郅亦忘命，贾彪闭其庐。诏狱方纷纭，慨然西上书。大祸虽为解，高义终不如。
后咏史·其四
作者：钱澄之
朝代：明
体裁：古风

苏卿在匈奴，秉志果不忒。单于要之降，引刀刺伤臆。伤臆岂不苦，所惧失臣职。北海长饥寒，自分殁异域。节旄五十年，死去谁知识。生还且不意，矧冀典属国。后人薄汉恩，乃云赏未极。
向友人乞白菊花
作者：钱澄之
朝代：明
体裁：五言律诗

菊乘秋气放，白更禀金精。能益颓颜寿，兼开老眼明。相寻常冒雨，数问为餐英。采摘东篱下，应怜迟暮情。
君山歌为龚云石明府初度时将北去诗以言怀
作者：钱澄之
朝代：明
体裁：古风

延陵九月秋光浓，三十三朵青芙蓉。君山独起当北障，此山应数第一峰。君山之阴江流急，其阳穰穰万家邑。民安兵戢吏弹琴，鸡犬羊驼自出入。朝来佳气满城闉，争祝令君初度辰。把菊甫过重九节，登堂早近小阳春。祝君谁是君老友，老友相看皆白首。幸舍曾经累月留，临觞那更先分手。举觞直上君山头，山外遥将季子酬。春申珠履久寂莫，惟君缟纻情千秋。
吴于庭移居城北
作者：钱澄之
朝代：明
体裁：七言律诗

新居负郭抵村庄，况有三间疏豁堂。便缚架遮东晒热，早开窗纳北风凉。杂花满院留诗叟，小石凭关坐酒狂。共讶屋缗稍过直，原来丘壑趣偏长。
吴园次邀同北平杨香山吴门宋既庭集寓斋各赋一章
作者：钱澄之
朝代：明
体裁：七言律诗

旅食江城落叶天，吴兴招客尽华颠。交游渐觉先朝少，诗句多为后辈传。出处异同成噩梦，江湖岁月总馀年。怪余齿序偏居长，老健相推益可怜。
吴城令公庙
作者：钱澄之
朝代：明
体裁：七言律诗

津市炊烟暗碧岑，令公祠庙俯江浔。孤城百战威犹在，半壁千年祀至今。血食尽酬商贾愿，好生谁识鬼神心。风尘横笛声悲壮，卧起篷窗对月吟。
吴城阻风·其一
作者：钱澄之
朝代：明
体裁：五言律诗

鄱阳不可过，两日卧湖边。屐阻通街路，樯连下水船。舟师私揽载，僮竖暗摊钱。薄暮占风色，閒看市井烟。
吴城阻风·其三
作者：钱澄之
朝代：明
体裁：五言律诗

潮落墟初出，舟航集市门。边商人尽让，楚客语多喧。曲巷穿山径，岩墙上水痕。令公祠闹甚，新税及梨园。
吴城阻风·其二
作者：钱澄之
朝代：明
体裁：五言律诗

急雨争移缆，橹声喧满江。市灯收酒店，官烛隐篷窗。积闷凭诗遣，閒愁被酒降。避风高柁后，应傍洞庭艭。
吴城阻风·其五
作者：钱澄之
朝代：明
体裁：五言律诗

遽与章门别，还于此地留。衔杯听雨点，解缆避风头。泊必依官舫，帮无虐小舟。榜人通夜骂，且免客途忧。
吴城阻风·其四
作者：钱澄之
朝代：明
体裁：五言律诗

小市舟难泊，潮来取次移。高烧嗔恶烛，浅酌试新瓷。默默惟眠好，昏昏与醉宜。伧童工弄笛，诗句倘能吹。
吴子远三十
作者：钱澄之
朝代：明
体裁：古风

昔我寡交游，识子在壬申。披褐袖短剑，语难目以嗔。君居负西郭，我家枞水滨。经年一入市，彻夜饮我醇。早晚江上来，我亦不辞贫。烹葵炊脱粟，时脍溪中鳞。我家有桂树，开花照四邻。醉来卧其下，花落纷衣巾。自尔遭乱离，一散如飘尘。同门四五友，忽若参与辰。繄我不得志，匿影谢贵人。感子下车揖，握手慰我频。夏月在白下，悬帨俱三旬。言念行乐地，蹉跎失青春。昨日梳我发，有丝白如银。子贻我五韵，诵之何酸辛。子虽末得位，可以乘朱轮。我抱湖海才，胡为久沈沦。末俗重少年，后来如积薪。相识满天下，不如故人亲。故人诚可念，愿子勿好新。努力青云上，望子作名臣。
吴市遇张穆之
作者：钱澄之
朝代：明
体裁：五言律诗

岭海频翻覆，于卿了不关。生涯资卖画，愿力遍寻山。入市衣冠古，随时去住閒。相逢各相讶，依旧此人间。
吴拙存出示哭鉴在诗属余序之因成一首
作者：钱澄之
朝代：明
体裁：七言绝句

几度哀吟调不成，断肠况是鹡鸰情。作君小序无多字，一字书成哭一声。
吴汉章曲师索赠
作者：钱澄之
朝代：明
体裁：七言绝句

名擅歌场四十秋，也知狂客旧风流。彩毫抛掷湘弦哑，一样人欺老白头。
吴江晚归寓斋口号
作者：钱澄之
朝代：明
体裁：五言律诗

吴江逢急雨，昏黑独行舟。牧马归都尽，蹋车声已休。灯悬猜塔火，树黑认城楼。好趁盘门进，娄门岂尚留。
吴茂孙谒选都门晤间有怀王而农
作者：钱澄之
朝代：明
体裁：七言律诗

忆昔分携端水滨，同时去住困风尘。天南十载悲逋客，冀北三冬遇选人。吾道未妨踪迹异，交情终在乱离亲。衡山曾问墙东隐，闻说终年旧角巾。
吴门晤姜如须令嗣奉世有感·其一
作者：钱澄之
朝代：明
体裁：五言律诗

在昔同流寓，姜家兄弟贤。交深钩党日，客散过江年。梅福名难变，梁鸿噫不传。凄凉逢令子，话旧泪潸然。
吴门晤姜如须令嗣奉世有感·其二
作者：钱澄之
朝代：明
体裁：五言律诗

山东才辈起，视汝定何如。远害诗篇少，逃名故旧疏。楚狂空有泣，越绝竟无书。不是难兄语，遗孤岂识予。
吴门灯夕即事
作者：钱澄之
朝代：明
体裁：五言律诗

阊门灯不见，归路与逢迎。巷咽邀红粉，街长过綵棚。漫空妨月到，列挂碍车行。更说南巡日，遮天锦一城。
吴门纪遇诸公各以本姓为韵
作者：钱澄之
朝代：明
体裁：七言律诗

旅馆开尊亦偶然，一时倡和早流传。荆高慷慨宁资酒，程李勋名不值钱。大抵浩歌多失志，即教豪兴总馀年。怜余后至催诗续，应附同声第二编。
吴门诸子饯别王氏归田园
作者：钱澄之
朝代：明
体裁：七言律诗

名园疑在小山阿，寓客临行始一过。林壑百年松桂古，轩窗四面芰荷多。令严监席央红袖，酒勇分班卷白波。醉后领巾争乞句，枯肠其奈玉人何。
吴门赠洪龙洲中丞初度·其一
作者：钱澄之
朝代：明
体裁：七言律诗

牙门上谒及嘉辰，千里欢腾庆祝频。村坞炊烟今渐满，闾阎俗尚半还淳。山头雾净清风埽，陌上青回夜雨新。自是政平多暇日，时开宾阁礼遗民。
吴门赠洪龙洲中丞初度·其二
作者：钱澄之
朝代：明
体裁：七言律诗

东南开府镇吴阊，天下储需仰此方。国课报成原有额，朝廷蠲恤本非常。民情最庆能无事，吏道虽纷但举纲。侧耳农歌声遍野，跻堂聊借为称觞。
吴门遇魏凝叔
作者：钱澄之
朝代：明
体裁：古风

古人不可见，交道日以衰。我生踰六十，几人真相知。窃闻易堂风，高义我所师。子栖冠石巅，我居枞江湄。相去三千里，不见遥相思。中有二曾子，乱日常追随。躬庵未识面，曾一叩茅茨。确斋与和公，扁舟江口维。访我不得遇，留诗情见词。从此十馀年，迹若东西驰。但接青原讯，争索田间诗。我诗不足好，所好其声悲。阊门访子寓，觌面还猜疑。上阶道名姓，再拜涕交颐。思君三十年，此见一何迟。我老遭多难，憔悴鬓如丝。君年才五十，犹见盛壮姿。虽无膝下物，同气足自怡。大兄客幕府，小弟历边陲。诸侯争召致，去就为安危。况复书等身，其言悉已垂。大雅久不作，斯文当在兹。吴人好訾诃，今者交口推。乞言屦满户，愿子无滥施。常恐多假借，翻为忌者讥。我行将北去，思救合门饥。平生诸制作，欲行今非时。易学吾亲授，吾老微有窥。书成亦不出，序者非子谁。劝子还山中，明秋早见贻。
吴门酬胡孟纶中允
作者：钱澄之
朝代：明
体裁：七言律诗

中允胎传笔有花，近天挥处作云霞。早年声价轻高第，先世文章数大家。身贵转看增道气，学优未肯任才华。知君刻意追风雅，烛跋尊寒兴正赊。
周伯衡兵宪见访论诗互有吟诵即成长句奉酬·其一
作者：钱澄之
朝代：明
体裁：七言律诗

片席尘凝启幔迟，先生系马已多时。谈深索笔亲裁稿，调合移床互诵诗。句到鍊成才浅易，情惟真极始新奇。纷纷词客矜风格，此意如今说向谁。
周伯衡兵宪见访论诗互有吟诵即成长句奉酬·其二
作者：钱澄之
朝代：明
体裁：七言律诗

惭谢南州榻早虚，芒鞋原祇上匡庐。閤门不袖狂生刺，都市先劳长者车。握手细将音句审，忘形遽觉送迎疏。如君风味今人少，礼法应为我辈除。
周信臣山斋
作者：钱澄之
朝代：明
体裁：五言律诗

周生读书处，茅屋只三楹。水断随牛迹，篱遮闻犬声。寻山高士兴，谢客老亲情。见说缄关久，经时不入城。
周农父杨嘉树至自岭南云于羊城晤姚六康喜极有诗
作者：钱澄之
朝代：明
体裁：七言律诗

章门惊拂岭南尘，说向羊城见故人。海外已传苏轼死，天涯犹念马卿贫。哭君诗误何须讳，笑我情痴果是真。早晚公车江上过，相逢悲喜一时陈。
周鹰垂招饮·其一
作者：钱澄之
朝代：明
体裁：五言律诗

周郎天下士，意气早知名。每念途穷客，还敦世讲情。把诗追夙昔，对酒忆平生。无几遗民在，争邀伴老伧。
周鹰垂招饮·其二
作者：钱澄之
朝代：明
体裁：五言律诗

愧荷通家谊，交游异代疏。共推三世学，惊睹一门书。酒勇杯传后，兰芬客到初。看君多爽气，已觉暑全除。
命子诗·其一
作者：钱澄之
朝代：明
体裁：四言诗

悠悠篯祖，肇封彭城。舍竹得姓，孚公以兴。渡江之后，奕世有声。迁于安国，惟王挺生。
命子诗·其七
作者：钱澄之
朝代：明
体裁：四言诗

蜀阜之裔，半登于朝。融堂著述，为诸儒标。卓哉我祖，诗酒自豪。轻舟泛宅，至于江皋。埋船定居，卜此■漕。
命子诗·其三
作者：钱澄之
朝代：明
体裁：四言诗

惟王之国，传于有功。推让文穆，内外佥同。王既袭位，守礼益恭。保我黎民，帝命以隆。
命子诗·其九
作者：钱澄之
朝代：明
体裁：四言诗

敬哉我祖，罔替厥声。博览群籍，躬耕豹城。于皇仁考，得气惟英。融堂绝学，于兹再明。遭时不仕，遥赫其名。
命子诗·其二
作者：钱澄之
朝代：明
体裁：四言诗

桓桓武肃，奄有吴越。射潮之气，海若为夺。乃念民命，臣节罔阙。子孙百世，王泽未竭。
命子诗·其五
作者：钱澄之
朝代：明
体裁：四言诗

大理乞郡，出守新安。无家可留，将母于官。公便其朴，民乐其宽。解任不去，爰居汝滩。
命子诗·其八
作者：钱澄之
朝代：明
体裁：四言诗

元末倡义，寔惟人杰。龙战于野，雌雄谁决。将军知命，归于有德。既膺世赏，亦荷褒敕。厥嗣司宪，乃死于职。遗腹繁衍，宜人之力。
命子诗·其六
作者：钱澄之
朝代：明
体裁：四言诗

五世之后，再挺两侯。抗起徒步，志灭国仇。乃歼妖党，乃创狂酋。礌石之捷，功大不酬。退居蜀阜，以优以游。至于文孙，用扬厥休。崇此爵号，载诸春秋。
命子诗·其十
作者：钱澄之
朝代：明
体裁：四言诗

念我母氏，生子劳苦。同产五人，我居其五。兄弟虽才，不及我父。繄我也狂，党祸斯贾。
命子诗·其十一
作者：钱澄之
朝代：明
体裁：四言诗

我挈妻子，逃之东吴。同宗者贤，推宅以居。国事一去，奋捐其躯。汝母携幼，沈身太湖。我殡诸寺，往奔天隅。
命子诗·其十七
作者：钱澄之
朝代：明
体裁：四言诗

追惟汝生，于岁之终。皇考心喜，曰余得雄。名以法祖，庶其亢宗。行年三十，衣食弗充。汝既抱子，余亦称翁。言念汝母，泣涕沾胸。
命子诗·其十三
作者：钱澄之
朝代：明
体裁：四言诗

困闽三年，得间乃奔。端州逢汝，匪梦伊魂。恭逢盛典，策士于轩。拔置禁近，承乏代言。国步方艰，膺此特恩。
命子诗·其十二
作者：钱澄之
朝代：明
体裁：四言诗

昼伏夜行，达于行京。漳浦之荐，士类以荣。受知冢宰，作李延平。奉檄于役，国祚旋倾。与汝相失，我陷于兵。
命子诗·其十五
作者：钱澄之
朝代：明
体裁：四言诗

我之困矣，载奔无路。间道跋涉，乃与祸遇。谓汝且逃，我随以去。骨肉分散，生死莫顾。倖脱于罗，与汝再聚。
命子诗·其十八
作者：钱澄之
朝代：明
体裁：四言诗

汝母实贤，殉节而死。汝之念之，无复仕理。诗书之泽，勿自汝止。汝母求荣，以俟厥子。
命子诗·其十六
作者：钱澄之
朝代：明
体裁：四言诗

我负国恩，客死无悔。汝心思归，我无以解。送汝还家，井巷未改。汝母之柩，俨然斯在。惟汝之妇，守志以待。言结其缡，邻里叹骇。岁月如流，倏焉十载。
命子诗·其十四
作者：钱澄之
朝代：明
体裁：四言诗

庚寅之秋，得假西上。桂林多材，我未敢让。彼髯者张，握手悲壮。我行言旋，东西交丧。追攀莫由，长号南向。
命子诗·其四
作者：钱澄之
朝代：明
体裁：四言诗

再傅忠懿，臣服于宋。静宣来朝，为天子重。曰予方郊，汝其侍从。纳土之后，清宴屡奉。作牧历阳，惟德斯种。皇皇典文，末由庄诵。
和子存以饮光右腕作楚二绝见慰之作·其一
作者：钱澄之
朝代：明
体裁：七言绝句

曾经磨盾据鞍来，老去筋挛展不开。莫是腕中真有鬼，挥毫把盏亦相猜。
和子存以饮光右腕作楚二绝见慰之作·其二
作者：钱澄之
朝代：明
体裁：七言绝句

半生挟策天涯走，周易南华长在手。莫笑谈经挥麈难，犹堪把臂入林否。
和家兄移菊花诗
作者：钱澄之
朝代：明
体裁：五言律诗

秋菊垂垂放，移当檐下栽。屋因贫去窄，花为老人开。近寺邀僧看，呼儿问酒来。白头羞对汝，底事耐霜摧。
和平街
作者：钱澄之
朝代：明
体裁：古风

客从双峰来，道阻绝行车。移步牵荆棘，扪足频咨嗟。路旁无居人，所遇行负戈。往来应搜索，不堪其叱诃。启门见炊黍，众饥争欲哗。妇女鸟奔散，老废或在家。数钱酬一饭，长跪涕滂沱。此辈威劫久，安忍声色加。干旄相络绎，谁能辨瑜瑕。行行至斯里，大第分建牙。图书任狼藉，积聚委泥沙。阖室去为幸，遑复惜其他。离离墙上草，萧萧瓦沟花。历夏田未种，稂莠杂生禾。过时而不耕，秋饥宁有涯。最苦宋家兵，搜杀遍山阿。下穷野鼠穴，上残飞鸟窠。白骨森井巷，臭秽不可过。诸君幸仗义，慎勿随其波。本除戎狄虐，岂厌人民多。好生乃天道，斗狠安足誇。
和彭然石西上舟中见怀之作
作者：钱澄之
朝代：明
体裁：七言律诗

自别苍梧双眼清，思君待月几回明。骚坛乱后馀同调，桂棹秋来悔独行。帷幄伴愁双钓艇，班行侧目两狂生。词林忝窃真惭汝，佳句深吟倍惨情。
和彭然石西上舟中见怀之作
作者：钱澄之
朝代：明

自别苍梧双眼清，思君待月几回明。骚坛乱后馀同调，桂棹秋来悔独行！帷幄伴愁双钓艇，班行侧目两狂生。词林忝窃真惭汝，佳句深吟倍惨情！
和方有怀孤鸳鸯诗四首·其一
作者：钱澄之
朝代：明
体裁：七言绝句

微禽幸脱网罗中，敢羡双飞恨在栊。君是合欢床上客，只应持赠独眠翁。
和方有怀孤鸳鸯诗四首·其三
作者：钱澄之
朝代：明
体裁：七言绝句

此生交颈梦难成，愧煞人间伉俪情。唤作鸳鸯单不得，时时顾影怕呼名。
和方有怀孤鸳鸯诗四首·其二
作者：钱澄之
朝代：明
体裁：七言绝句

十首诗成尽可怜，怜他只影小窗前。也知岭外归来客，独宿松间十七年。
和方有怀孤鸳鸯诗四首·其四
作者：钱澄之
朝代：明
体裁：七言绝句

吟君诗句断人肠，底为鸳鸯苦悼亡。玉镜台前吟不得，防他闻著暗心伤。
和百史闻警韵即送其北上
作者：钱澄之
朝代：明
体裁：七言律诗

年年搜括助军兴，禦寇防边总未能。紫极祇勤龙尾对，青山空见鹤书徵。烽传古北谁乘障，马渡潮河漫守冰。多少公车淮上返，呼船独有一张凭。
和萧尺木九日见梅之作次韵
作者：钱澄之
朝代：明
体裁：七言律诗

木落天空雁到迟，汉家糕宴杳无期。幽姿判老篱边菊，芳信先传岭上枝。气至未妨时节早，阳生特报隐沦知。小春月近应全放，非是江城笛偶吹。
和诸生雪夜读书
作者：钱澄之
朝代：明
体裁：七言律诗

夜气严寒雪后加，苦吟犹在老夫家。却防庭树僵应折，且喜檐梅冻有花。店闭难寻村酒贳，窗疏好用荻帘遮。明朝试骋江天目，粉白层层抹九华。
咏史·其一
作者：钱澄之
朝代：明
体裁：古风

荆州据形胜，其国四战衢。北向争天下，势同顺风呼。乘危不能取，惜哉失此图。先主既入蜀，势在西一隅。主既称为帝，蜀亦建为都。将士皆怀安，焉肯复长驱。虽有孔明才，见利不能趋。魏延计不用，千载嗤其愚。
咏史·其一
作者：钱澄之
朝代：明
体裁：古风

魏齐昔得罪，六国无容身。亡命走大梁，虞卿义相存。赫赫魏相印，弃之如埃尘。所重虞卿义，魏齐岂足论。吁嗟樊于期，困穷来见奔。荆轲利其首，函之归西秦。己志既不遂，空伤患难人。
咏史·其七
作者：钱澄之
朝代：明
体裁：古风

汉家边祸起，衅由中行说。翕侯相继降，和好从兹绝。陇西辱家声，长水焉足责。贰师名将军，一败屈其节。争宠复何心，阴害出同列。敕巫托鬼语，祠社屠其血。冤死在异域，杀身一何拙。
咏史·其三
作者：钱澄之
朝代：明
体裁：古风

晋室昔南渡，立国过百年。其臣非不庸，其主皆至孱。岂有复仇志，惟图旦夕安。所重亦门第，所尚仍虚玄。中朝覆亡辙，到今迥不悛。中原有战争，此地幸以全。独令王与谢，后世称其贤。
咏史·其三
作者：钱澄之
朝代：明
体裁：古风

烟穴产火鼠，养子赤燄巅。雪岭育冰蚕，营茧苦寒边。所赋既有定，炎冷终天年。如何人性殊，晚节多变迁。事会一朝异，平生甘弃捐。所以盛名士，遗世以自全。范蠡岂不死，子房讵成仙。暮年无人见，千载称其贤。
咏史·其九
作者：钱澄之
朝代：明
体裁：古风

苏卿在北海，志岂复望生。空死无人地，此心谁当明。丈夫守大义，口舌未可争。李陵语未毕，喟然感其诚。云中生口至，乃言武帝崩。南向一长号，至今闻哭声。白发谒园庙，归国徒伤情。
咏史·其二
作者：钱澄之
朝代：明
体裁：古风

古来称险固，惟蜀号偏安。一夫以死守，谁能踰其关。如何有蜀者，兵至辄破残。哀哉姜伯约，勇智非不全。汉主既乞降，焉用躯独捐。解甲以事雠，舍易图所难。此志亮不就，至今为心酸。
咏史·其二
作者：钱澄之
朝代：明
体裁：古风

昔人多迍邅，迍邅亦何伤。淮阴未遇时，钓钩空复张。既遭亭长厌，落魄淮水旁。漂母为进饭，竟漂以为常。所哀王孙饥，图报非所望。隆准亦推食，志在垓下偿。英雄盘中粒，岂得轻充肠。唯有漂母饭，千载长馨香。
咏史·其五
作者：钱澄之
朝代：明
体裁：古风

中原昔丧乱，戎羯互涂炭。共偷江左安，坐看神州陷。壮哉宋武帝，直上咸阳殿。百年宿秽清，天日重相见。可怜秦父老，壶箪遍畿甸。中原望风降，拓跋不敢战。一朝弃之行，急归图晋禅。关中自足帝，方隅何用篡。空使向化民，再罹畎戎难。功名不得收，古今一长叹。
咏史·其五
作者：钱澄之
朝代：明
体裁：古风

汉宣缵鸿业，丙吉良独贤。周旋郡邸狱，夜半诏不前。曾孙既即位，绝口莫能言。阴德享其报，功昭命亦延。重耳有晋国，理数俱已然。从行邀上赏，岂曰非贪天。惟有介之推，不受绵上田。
咏史·其八
作者：钱澄之
朝代：明
体裁：古风

都尉昔出塞，搏战功诚奇。若非管敢降，岂不出重围。壮哉韩延年，一死报主知。因杆无功返，夷灭焉能辞。缑王亦可慕，浞野亦可追。何为别子卿，泣下空沾衣。不如丁灵王，劝纵苏武归。
咏史·其六
作者：钱澄之
朝代：明
体裁：古风

虞常汉烈士，没身在匈奴。身陷志不屈，还欲复其仇。思劫阏氏来，并取丁灵头。此岂能归汉，要为壮士谋。伤哉奇计泄，同事皆被收。其事虽不就，其义已千秋。独陷苏子卿，北海长幽囚。
咏史·其十
作者：钱澄之
朝代：明
体裁：古风

人生重富贵，要在还故乡。韩信过淮阴，身封楚国王。买臣归郡邸，腰怀会稽章。故妻怨既报，漂母恩亦偿。英雄不见道，恩怨焉能忘。得志论一时，宁保后不亡。二子无令终，后世皆称扬。
咏史·其十一
作者：钱澄之
朝代：明
体裁：古风

子云寡嗜欲，家无儋石储。汉亡不肯去，天禄还校书。势利非所慕，所惧身见诛。设令投阁死，死市何以殊。天地有玄文，时节当发摅。焉顾持笔士，削其汉大夫。
咏史·其十二
作者：钱澄之
朝代：明
体裁：古风

富贵不足羡，道在岂为耻。不见张安世，光宠世无比。父子并封侯，知惧不知喜。纤啬殖货财，天下称其美。张禹老贪夫，嗜利死不止。卧病邀帝临，但托婿与子。天变意昭然，岂不在王氏。直为子孙计，阴希外戚旨。汉祚从兹移，祸由贪夫始。
咏史·其四
作者：钱澄之
朝代：明
体裁：古风

得失固有道，成败安足论。成者宁必圣，败者讵为昏。古来功名际，多为史氏冤。谢玄破苻秦，其名至今存。向非朱序倡，秦兵岂遽奔。英雄一失路，万古褫其魂。功名属竖子，壮士复何言。
咏史·其四
作者：钱澄之
朝代：明
体裁：古风

脱辂封娄敬，一语相千秋。陈汤斩郅支，终身为累囚。天子心见知，刀笔纵诛求。两臂不诎伸，有急咨其谋。算敌如鬼神，终焉勋不酬。何况李将军，尺寸功未收。空遇汉武帝，坐令李蔡侯。
咏怀
作者：钱澄之
朝代：明
体裁：古风

结发为夫妇，两好不相离。勉力事君子，辛苦徒尔为。君被纨与素，妾服绤与絺。纨素妾所制，绤絺君不知。五月渡江去，风波十二时。妾为木兰楫，左右得相持。送君万里道，握手三年期。如何三年别，弃我忽如遗。浮云欲东逝，春风不肯吹。君爱亮已尽，贱妾当恨谁。
咏怀·其一
作者：钱澄之
朝代：明
体裁：古风

驱车策黄骏，晨登昆仑颠。上有神仙宅，宫阙与天连。叩关欲有诉，青鸟道我前。手奉药一柈，鍊之三千年。仙人尝未毕，天风吹我还。路逢王子晋，乘云朝上玄。鸾鹤既矫矫，鸡犬亦翩翩。抗手不相顾，逝若空中烟。念此平生交，泪下如流泉。
咏怀·其三
作者：钱澄之
朝代：明
体裁：古风

丹山有文鸟，黄钟象其声。一声五谷熟，再声天下平。匿采事饮啄，三年不得鸣。昏鸱作鬼啸，听者赏其清。猵狙自言好，还见丽姬惊。志士多贱辱，鄙夫负令名。瞆瞆满天下，清浊何由明。
咏怀·其二
作者：钱澄之
朝代：明
体裁：古风

孟冬寒凛冽，日短无光辉。徒步出门去，朔风吹我衣。空仓多腐粟，黄雀野田稀。梧桐何时生，不疗凤皇饥。鲤鱼在深渊，泉清鱼不肥。朱鳖将虾鳝，得气空中飞。男儿手无钱，动与时事违。顾念妻与孥，惆怅不能归。
咏怀·其四
作者：钱澄之
朝代：明
体裁：古风

崔嵬南山树，轮囷松柏林。上枝流云气，下根蟠丹岑。冬夏无改色，四时有清阴。惟此枝叶盛，雨雪不能侵。惜哉一朝瘁，遂为斧斤寻。驾舟入巨海，日落海水深。风波莫相救，坐见舟楫沉。不闻林中鸟，婴婴求好音。嗟我同门友，参差难为心。
咏物·其一
作者：钱澄之
朝代：明
体裁：五言绝句

落落孤光小，宵深照独飞。吾衰同腐草，何处灿馀辉。
咏物·其三
作者：钱澄之
朝代：明
体裁：五言绝句

瘦马无人喂，秋山放不回。哀鸣君未听，原是旧龙媒。
咏物·其二
作者：钱澄之
朝代：明
体裁：五言绝句

旅雁排霜度，孤飞厌后行。南征如得伴，肯不到衡阳。
咏物·其五
作者：钱澄之
朝代：明
体裁：五言绝句

水翠容光灿，迎风戏不飞。偷睛窥白小，莫认是忘饥。
咏物·其六
作者：钱澄之
朝代：明
体裁：五言绝句

松案瓦花乾，竹窗炉火死。老僧入定回，落叶埋双履。
咏物·其四
作者：钱澄之
朝代：明
体裁：五言绝句

秋虫寻不着，入耳有哀音。静处无妨语，床前伴我吟。
咏贫士
作者：钱澄之
朝代：明
体裁：五言律诗

饥寒逢世难，盎罄向谁呼。有骨空能傲，为谋日见愚。饔飧多子女，耕织懒妻孥。估舶帆如马，生涯悔作儒。
咏陈园紫牡丹·其一
作者：钱澄之
朝代：明
体裁：七言律诗

陈氏园亭溪上斜，新晴初放一丛花。凭栏力弱欹朝雨，映水姿明斗晚霞。倾国自来非正色，为王早是压中华。却怜蝴蝶纷纷梦，犹认春风属魏家。
咏陈园紫牡丹·其三
作者：钱澄之
朝代：明
体裁：七言律诗

深红浅碧亦多姿，争诧根从岛上移。总在中原称富贵，偏矜北地有胭脂。欺他宰相袍堪赌，映得昭容袖不垂。极目烟光凝塞上，可知此色正当时。
咏陈园紫牡丹·其二
作者：钱澄之
朝代：明
体裁：七言律诗

经旬苦雨负春光，半日晴烘满院芳。色在齐宫迷小白，名于姚氏亚深黄。九华殿里偏惊艳，一品衣边但觉香。朱紫近来凌夺久，未逢零落已情伤。
咏陈园紫牡丹·其四
作者：钱澄之
朝代：明
体裁：七言律诗

浓芳几朵照溪明，也觉繁华擅一城。小立朱阑怜燕颔，忽催画鼓恼蛙声。汉宫宠屋金同赐，吴女情痴玉是名。应是东皇颁特诏，玺泥常许带恩荣。
哀吟八章·其一
作者：钱澄之
朝代：明
体裁：七言律诗

稚孙放学绕庭闱，每近黄昏念不归。小婢厨中先觅饵，阿奴门外早牵衣。挽须问字娇痴惯，著膝争甘嗔喝稀。今日不知人已去，旁皇犹欲叩双扉。
哀吟八章·其七
作者：钱澄之
朝代：明
体裁：七言律诗

自从壮志倦江湖，从父同堂出入俱。有酒欲尝虚席待，看山临去倚门呼。庭阶对坐施双榻，村社偕行共小奴。每岁乱离栖一处，祇今只影月中孤。
哀吟八章·其三
作者：钱澄之
朝代：明
体裁：七言律诗

芳树成阴昼欲昏，更怜双桧恰当门。旧施卧榻缘看竹，新辟书窗为课孙。翠筱教遮三径远，白云閒爱九华屯。寻常独坐支颐久，怅望江天事事存。
哀吟八章·其二
作者：钱澄之
朝代：明
体裁：七言律诗

老去为园喜近家，时时散步不嫌赊。昼长稚子凭看竹，雨过山僧候省茶。甘果熟时人劝摘，疏篱缺处自谋遮。伤心负手经行地，独坐含凄对九华。
哀吟八章·其五
作者：钱澄之
朝代：明
体裁：七言律诗

茅屋檐齐新剪裁，绕檐花树眼看栽。偶思易理寻儿论，为听书声缓步来。觅笋林间当户坐，看松池畔唤窗开。最怜灯火孤吟夜，不肯敲门径自回。
哀吟八章·其八
作者：钱澄之
朝代：明
体裁：七言律诗

门前老骥力全微，伏枥犹能健啖肥。自换篮舆常得替，旧悬鞭策未经挥。即防齿长留帷盖，每借人骑忆渴饥。检点祇今谁得似，晚来垂首自知归。
哀吟八章·其六
作者：钱澄之
朝代：明
体裁：七言律诗

衰年渐信古先生，割圃为庵愿甫成。值月供僧随众送，侵晨拜佛领孙行。竹间光透灯初点，松下风恬磬有声。白露节来庵主泣，新茶焙就为谁烹。
哀吟八章·其四
作者：钱澄之
朝代：明
体裁：七言律诗

梅花倚屋小窗幽，坐此谭经十五秋。据榻终朝山在眼，凭栏每夜月当头。到来苔砌频呼扫，临去茶铛屡教收。此后双扉长不闭，空庭落叶瓦无沟。
哀哉行
作者：钱澄之
朝代：明
体裁：古风

沙县昔富盛，苦遭墨吏虐。开门揖义兵，如何反驱掠。锒铛遍郊原，旌帜塞城郭。谁怜富家儿，出门行带索。富人何罪辜，累累马前缚。大麦死沟塍，抱饥不得穫。贾贩乘朱幡，倡优充铃阁。王侯递称尊，笙歌相间作。戎马百里间，居者自云乐。如彼鱼游鼎，如彼鳦巢幕。欲谏反见嗤，哀哉泪潸落。
哀哉行
作者：钱澄之
朝代：明

沙县昔富盛，苦遭墨吏虐。开门揖义兵，如何反驱掠！银铛遍郊原，旌帜塞城郭。谁怜富家儿，出门行带索。富人何罪辜，累累马前缚！大麦死沟塍，抱饥不得获。贾贩乘朱幡，倡优充铃阁。王侯递称尊，笙歌相间作。戎马百田间，居者自云乐。如彼鱼游鼎，如彼鳦巢幕。欲谏反见嗤，哀哉泪潸落。